Jawaab: Sheekh waxaan ku waydiinayaa saddex su'aalood oo wahhaabiyada ku saabsan?\nassalaamu calaykum: Walaal su'aalahaagii jawaabahoodii waa kuwan:\n1. Wahhaabiyadu walaal markhaati ma gasho, qofkii haysta caqiidada wahhaabiyada markhaati ma galo sababtuna waa: in markhaatigu yahay qof muslim ah oo caadil ah, wahhaabiyaduna muslim ma aha caadilna ma aha ee waa ahlu shirki iyo kufri, caddaalad iyo ayaguna way kala dheeryihiin.\n2. Walaal wahhaabiyadu mad-habadaha Islaamka midna kama haystaan, qaarkood waxay sheegtaan in ay fiqhigii Imaam Axmad haystaan, laakiin caqiidadooda ayaa habowsan, waana beentood oo Imaam Axmad fiqhigiisii ma haystaan, ee figrado Imaamka loo saarshay oo been ay oo figrado habowsan ah iyo figradihii Ibn Taymiyyah iyo kuwii Ibn Xizam iwm ayay adeegsadaan, figradahaasina waa figrado fallaago ah oo lunsan.\n3. Walaal wahhaabiyadu waxay u qaybsantaa kooxo kala duwan oo magacyo kala duwan la baxay, soomaaliya waxay isku magacaabeen Itixaad, waxayna u sii kala qaybsameen kooxo yaryar. Waddama carabtana sidoo kale, Masar waxay la baxeen (Ansaaru Sunnah), Suudaan sidoo kale, Sacuudiga waxay u qaybsameen dhowr kooxood, Hindiya, Indonisa iyo Malaysia iyo Carabaha iyo Caalamka kale dhammaan way ku firirsanyihiin, laakiin dhammaantood waa isku caqiido, waxaana kulmiya caqiidada habowsan ee saddexlayda ah ee ay Nasaarada iyo Yahuudda ka soo qaateen, iyo waxyaabo kale oo dhammaan kufriyaad ah.\nHadalkii oo kooban wahhaabiyadu waa kufaar\nMarka walaal wahhaabiydu waa kufaar, waxaana u daliil ah ictiqaadkooda faasidka ah ee ku salaysan tashbiiha iyo tajsiimka iyo tathliithka, intaa kaliya ma aha ee waxaa jira masaa'il badan oo ay ku kufriyeen, kooxohooda oo dhanna waa isku mid, kufrigaas way ka simanyihiin.\n- Sunday, January 29, 2006 at 09:38:23 (CST)\nSu'aal: Sheekh waxaan ku waydiinayaa saddex su'aalood oo wahhaabiyada ku saabsan?\nassalaamu calaykum Sheekh waxaan ku waydiinayaa (3)su'aalood:\n1. Wahaabiyadu marqaadi ma galaan iyo wixii dinta meel kaga dhaca oo dhan mar hadey diinta been ka sheegayaan?\n2. Wahaabiyadu mad-hab ma ka heystaan afarta mad-habood?\n3. Wahaabidu meeqa ayey u qeybsamaan ma hal urur baa mise waa dhowr? wass/c/w/w/h.\nMuxyadiin shaykh axmad <jaabir75>\n- Sunday, January 29, 2006 at 09:28:21 (CST)\nJawaab: dhagaysigga Heesaha Jacayilka ahi ma Dambibaa?\nAssalaamu Calaykum: Walaal heesaha jacaylka ah dhegaysigooda waxba kuma jabna wayna bannaantahay haddii aanan wax sharciga khilaafsan ku jirin, sida hadalka faaxishka ah ee xun, laakiin heestu siddeeda kale xaaraan ma aha haddii hadal fiican la sheegayo oo caadifo ah ama ammaanid ah ama waddaninimo ah iwm.\n- Sunday, January 29, 2006 at 09:23:55 (CST)\nSu'aal: dhagaysigga Heesaha Jacayilka ahi ma Dambibaa?\nAssalaamu Calaykum: Walaal Sh. Xirsi dhagaysigga Heesaha Jacayilka ahi ma Dambibaa?\n- Sunday, January 29, 2006 at 09:21:34 (CST)\nJawaab: Dayaxa_oo_ku yaal toddobada samo dushooda sidee cirbixiyeenku ku gaareen?\nAssalaamu Calaykum: Walaal Mahat, horta waxaad ogaataa in dayaxu ka mid yahay xidigaha lagu qurxiyay samadan adduunyada, kumana yaallo toddobada samo dushooda sida aad u malaysay, diintuna sidaas ma sheegin.\nSida lagu sheegay Suuratul Mulk aayadda 5aad, iyo Fusilat aayadda 12aad. Aayadahaas waxaa laga fahmayaa in Samada adduunyada lagu qurxiyay xiddigaha, dayaxuna xiddigaha ayuu ka mid yahay.\nLaakiin aayadda 16aad ee suuradda Nuux ayaan u malaynayaa in aad tilmaamayso, taasina daliil uma aha in dayaxu ku yaallo toddobada samo dushooda ee waxay aayaddu sheegaysaa in dayaxu nuur u yahay toddobada samo\nSikastaba ha ahaatee, dayaxa kuwa sheeganaya in ay tageen, annagu ma garanayno in ay run sheegayaan iyo inkale, laakiin mustaxiil ma aha oo waa la tegi karaa Ilaah idankiis.\n- Sunday, January 29, 2006 at 09:11:20 (CST)\nSu'aal: Dayaxa oo ku yaal toddobada samo dushooda sidee cirbixiyeenku ku gaareen?\nDitoore waxaan ku waydiin lahaa su'aal iga yaabisay aniga taas oo ah: sida aan lasocono dayaxu waa shay ilaahay meeshaa ku abuuray, waxaan diintu qabtaa in todoboda samo ka sareeyo, marka sidee baa dad ku tagi karaan oo waliba ciid uga soo qaahi karaan?\nArintaasi ma macquulbaa mise waa been ay iska abuurayaan dadkaa? mahadsanid.\n- Sunday, January 29, 2006 at 08:35:52 (CST)\nJawaab: Meherka muxalilka ah ma bannaanyahay\nAssalaamu Calaykum, walaal ninkaaga iyo adigu haddii aad ku kala tagteen furriin saddex dalqadood ah sharcigu idiinma ogola in aad isku soo laabataan asiga oo aanan ninkale ku guursan oo aanuu iskiis isaga kaafurin.\nNikaaxa Muxallilka Culumadu way diideen\nWalaal nikaaxa muxalilka ah ee naagta nin guursanayo si uu ugu xalaaleeyo nin kale culumadu way diideen, waxayna soo daliilsadeen xaddiiska uu Nabigu ku nacaladay Muxalilka iyo kan wax loo xalaalaynayo labadaba.\nWaxaa kale oo sheegay Imaam Shaafici kitaabkiisa al-Um, wuxuu yiri waa sidi Mutcada, nikaax kasta oo waqti ku xiran waa baadil sida uu sheegay imaamku eeg kitaabkiisa juzka 5aad, baalka 79, iyo wixii ka dambeeya.\nMarka walaal ninka muxalilka ah ama ha u tago naagta ama yuusan u tegin nikaaxiisa waxba kama jiraan sida culumada badankoodu qabaan. Waxaa jira qaar yiri: nikaaxu wuu ansaxayaa shardiguna waa baadil, macnaha haddii ninka muxalilka laga dhigayay uu naagta furi diido oo iska haysto nikaaxaas wuu ansaxayaa ayay ka wadaan, laakiin taasi ma aha muxalil ee waa meher caadi ah.\nHadal iyo dhammaantiis, culumada warkoodii iyo addillada axaadiista ah waxay tusaysaa in uusan bannaanayn nikaaxa noocaas ah.\n- Saturday, January 28, 2006 at 21:11:55 (CST)\nSu'aal: Meherka muxalilka ah ma bannaanyahay\nass/c/w/w/h walaa salaantaas islaamka kadib maadaama aanu nahay dad islaam eh waxaa waajib ah in aan ku dhaqano shareecada islaamka: waxaan kala tagnay odageygii waxaana ku kala tagnay dalqadooyin dhameystiran waana is jecelnahay weli waxaan go'aansanay in aan isku laabano marka walaal waxaan ku weydiinayaa 2 su,aalood:\n1. Waxa ey ka qabto diinta islaamka aniga iyo odageyga hadii aan isla ogolaano ninka imahersaday oo maxlalka ii ah in aan iska furo keygii horana ku laabto maxey diintu ka qabtaa?\n2. Mida kale akhii hadaan ninkaas danbe asagoon ii tegin iska furo maxaa ku jaban?\nnasra cali <naasro>\n- Saturday, January 28, 2006 at 20:53:45 (CST)\nJawaab: Sidee_wahaabiyadu gaalo ku noqonayaan ayaga oo xaramaynka jooga?\nAssalaamu calaykum: walaal waad mahadsantahay, su'aasha aad i waydiisayna waa su'aal muhiim ah, maxaa yeelay dad badan ayaan ogayn arrinkaas oo u malaynaya in qofkii xaramka tagaba uu iimaankiisu ama islaamnimadiisu toosantahay.\nQof kasta oo xaramka taga mu'min ma aha\nWalaal haddii qof kasta oo Maka taga uu mu'min yahay, abuu jahal iyo abuu lahab labaduba waxay degganaayeen Maka. Islaamnimadana laguma qiyaaso magaalooyinka la degganyahay ee waxaa lagu qiyaasaa ictiqaadka qofka iyo afcaashiisa.\nQofkii xajka iyo cumrada in uu aado doonaya\nHadaba qofkii doonaya in uu xajka iyo cimrada aado wuu aadi karaa, taasina kuma xirna wahhaabiyada joogta sacuudiga, maxaa yeelay Nabigeennu wuxuu xajiyay ayada oo kufaartii quraysh kacbada joogto.\nQofkii sacuudiga jooga sidee u tukanayaa?\nDadka sacuudiga jooga dhammaantood wahhaabiyo ma aha, badankoodu waa ahlu suno, waxaa wahhaabiyo ah koox yar oo ka timid Najid, dhulkii Musaylamah al-kaddaab oo xukunka haysata, marka inta kale siiba reer Maka iyo Reer Madiina waa ahlu sunno ashaaciro ah.\nMarka qofkii aad doonto ku daba tuko haddii aad sacuudiga joogto, haddii aadan ogayn waxa uu yahay, laakiin haddii aad ogtahay in uu wahhaabi yahay waa xaaraan in aad ku dabatukato, maxaa yeelay wahhaabiyadu waa kufaar salaad iyo xaj iyo soon midna ka ansixi maayo.\nWahhaabiyadu waa sidi faadimiyiintii, iyo Tataarkii iyo khawaarijtii\nKooxahaas waxay ahaayeen kooxo aad u xoog badan sida faadimiyiintii, waxay dhiseen magaaladan Qaahira loo yaqaan, iyo Masaajidka al-azhar, culumada oo dhanna waxay isku raaceen in ay kufaar ahaayeen badankoodu.\nKhawaarijta sidoo kale, badankooda muslimiintu way kufriyeen, waxayna ahaayeen koox cibaado badan oo quraanka ku dheggan wahhaabiyadan way ka fiicnaayeen maxaa yeelay kuwani quraanka xataa ixtiraami maayaan.\nWaxaa kale oo la mid ahaa Tataarkii, oo baqdaad qabsaday iyo kooxdii Abuu muslim al-khuraasaani iyo kooxo badan oo kale oo dhammaan muslimiintu kufri ku xukumeen.\nKooxahaas waxyaabo badan oo wanaagsan bay sameeyeen, laakiin taasi ma anficin, maxaa yeelay caqiidadooda ayaa habowsaneed sida ay hadda wahhaabiyadu tahay.\nMarka walaal wahaabiyadu waa kufaar shakina kuma jiro taas, qofkii aanan kufrin ee caqiidadooda saxana waa kaafir, jaahilnimana loogu cudurdaari maayo. Khayr baan kuu rejaynayaa.\n- Saturday, January 28, 2006 at 08:24:54 (CST)\nSu'aal: Sidee wahaabiyadu gaalo ku noqonayaan ayaga oo xaramaynka jooga?\nSalaamu caleykum w/raxmatu allahi wa barakaatu: Dr xirsi hadii aad tiri wahaabiyadu waa gaalo maxaa markaa la gudboon qofkii sucuudiga ku nool ama xajka / cimrada u aada. sidee baa xajkiisa iyo cimradiisu iyo saladiisu u ansixikaraan? waayo waxaan jawaabahaaga badankood ku arkey in nimankaasi lunsanyihiin misana waxey ku nool yihiin ardal xarameynka? Wasalaamu caleykum.\n- Saturday, January 28, 2006 at 08:11:53 (CST)\nJawaab: Madaahibta_Islaamka, ma mid kaliya ayaan ku gaabsadaa, mise waan isku dhafi karaa?\nAssalaamu calaykum, walaal sida aad sheegtay dadku waa laba qolo, qolo cilmiga aad u baratay oo mujtahidiin ah, sida culumada waawayn ee madaahibta leh. Qolada labaadna waa dadka caamada ah iyo wixii caamada la mid ah sida culumada haryar ee aanan mad-hab lahayn.\nWaxaa waajib ah in hadalka culumada la raaco\nIlaahay wuxuu kitaabkiisa ku caddeeyay in qofkii aanan wax aqoon uu raaco dadka wax yaqaan, dadka wax yaqaanna "Ahlu Dikri" ayaa quraanku ku magacaabay, "Raasikhiin"-na waa lagu magacaabay, "kuwa cilmiga leh"-na waa lagu magacaabay "alladii cindahu cilmun".\nMarka qofkii asigu aan ahlu dikri ahayn, macnaha "mujtahid ahayn" waxaa waajib ku ah in uu culumada raaco, sida quraanka ku cad.\nQofkii caamo ah uma bannaana in uu quraanka iyo axaadiista sidii uu doono u fasirto sida wahhaabiyadu yeelayso\nMuslimiinta oo dhan waxay raaci jireen oo ay Ilaa maanta raacaan hadalka culumada mujtahidiinta ah, kooxaha fallaagada ah sida wahhaabiyada iwm ayaa quraanka iyo xaddiiska sidii ay ayagu doonaan u fasirta ayaga oo caamo ah ama aanan caamada waxba dhaamin.\nMarka halkaas kitaabka quraanka ah ayay ku khilaafeen, amarkii Ilaahayna way jebsheen, marka Ilaahay kuwaas shartooda ha inaga badbaadsho, ayagana allaha soo hanuunsho.\nMa khasab baa in hal mad-hab la qabsado, mise waa la dooran karaa\nWalaal sida aan ognahay madaahibtu waa aragtidii culumadii mujtahidiinta ahayd, mid kastana wuxuu haystaa daliilkiisa, waxaana laga dhaxlay madaahibtaas, asaxaabta nabiga, maxaa yeelay ayaga ayaa laga bartay cilmiga diinka, ayaguna waxay ka soo barteen Nabigii nnk.\nWaxaa kale oo aan ognahay in asaxaabtu waagii ay jirtay ay muslimiintu midkii ay doonaan wax ka baran jireen, ayaga oo xorriyad buuxda haysta, qaar Cabdullaahi bin Cabbaas bay wax ka barteen, qaarna Cabdullaahi bin Mascuud, qaarna Sayd, qaarna Abuu muusa al-Ashcari qaarna Imaamyada afarta ah sida Abuu bakar iyo Cumar iyo Cusmaan iyo Cali iyo qaar kale oo badan.\nMarka halkaa waxaa kaaga cad in qofka muslimka ah xor u yahay in uu wax ka barto qofkii uu doono, kaliya waxaa laga rabaa in qofkaasi wax yaqaan oo mujtahid yahay.\nMadaahibta Culumadu waa sidii madaahibtii asaxaabta\nKolkii asaxaabtii dhinteen, ayaa taabiciintii madaahib kuwii asaxaabta la mid ah sameeyeen, kolkaas baa waxaa soo baxay, Ibn Musayab, iyo Xasan al-Basri iyo Abuu Xaniifa iyo qaar kale oo badan oo dhammaan ah jiilkii taabiciinta.\nKadibna waxaa yimid culumadii mujtahidiinta ahayd sida Rabiicah, iyo Maalik iyo Shaafici iyo Axmad, iyo Muxaasibi iyo boqollaal kale.\nIntaas oo dhan, nin waliba ninkii uu doono ayuu wax ka baran jiray, nin la khasbay ama la yiri aniga isoo raac ama qof aan aniga ahayn wax kama barankartid la yiri ma jiro.\nMadaahibta afarta ah middii aad doonto ka dooro, ama mas'aladii aad doonto ka dooro\nMarka walaal waxaa habboon in qofka muslimka ah hal bad-hab ah qabsado oo ku dhaqmo, Ilaa uu mad-habtaas si fiican uga fahmayo, markaa haddii uu wax barto uu meelaha shiikhiisa looga fiicanyahay haddii uu fahmo ka wareegsado oo markaa uu ka qaato meelahaas imaamyada kale ee madaahibta kale leh.\nSikastaba ha ahaatee, culumada qaar ayaa diiday in la isku dhafo madaahibta, waxayna u yaqaaniin "Talfiiq", laakiin anigu waxaan qabaa in aanay waajib ahayn in hal mad-hab la qabsado oo aanan mid kale loo gudbin, laakiin way fiicantahay.\nMad-habtu waa ijtihaad, ijtihaadkuna wuxuu ku waajibaa ninka ijtihaadkaas leh iyo ninkii aanan wax aqoon\nMarka walaal, mad-habtu waa nin caalim ah ijtihaadkiis, ijtihaadkaas wuxuu ku waajib yahay qofka ijtihaaday oo kaliya. Qofkii caamo ahna waxaa ku waajib ah in uu ijtihaadyada culumada mid ka mid ah raaco.\nTaas ayaa marka kuu caddaynaysa in ay bannaantahay in qofka caamada ah uu fatwada ka qaato hadba shiikhii uu doono, oo aanay khasab ku ahayn in uu mid kaliya daba socdo.\n- Saturday, January 28, 2006 at 08:08:58 (CST)\nSu'aal: Madaahibta Islaamka, ma mid kaliya ayaan ku gaabsadaa, mise waan isku dhafi karaa?\nAssalaamu calaykum waraxmatullaahi wabarakaatuh: akhii su'aal: waxaan isla ognahay in ey jiraan madaahib diinta islaamak ka dhex shaqeesa sida afarta mad-hab ee macruufka eh, marka akhii afartaas mad-hab mid ka mid eh ma ku gaabsan karaa, maadaama aanan gaarin daraja aan mad-hab ku sameysto, misa mad-hab kasta meeshii iigala fududaato ayan ka qabsan karaa?\nmuxyadiin shaykh axmad <muxyadiin>\n- Saturday, January 28, 2006 at 07:46:46 (CST)\nJawaab: Xaaskayga haddii aan iraahdo, haddii aan sidaa sameeyo 3 dalqadood baad ii ga furantahay..\nAssalaamu calaykum, Walaal dalaaqa noocaas ah culumadu waxay ku tilmaamaan "dalaaq mucalaq" macnaha waxbaad ku xirtay oo waxaad tiri: haddii aan waxaa sameeyo 3 dalaaqo baad iiga furantahay, dalaaqa noocaas ah haddii wixii aad sheegtay oo aad tiri fali maayo aad fasho wuu dhacayaa, naagtuna way kaa furantahay.\nWaxaa aad sheegayso ama gabadhu ha ku waydiisato ama yaanay ku waydiisan, laba jeeraba wuu dhacayaa. wallaahu acalam.\n- Friday, January 27, 2006 at 21:45:38 (CST)\nSu'aal: Xaaskayga haddii aan iraahdo, haddii aan sidaa sameeyo 3 dalqadood baad ii ga furantahay..\nassalaamu calaykum w/w/h akhii su'aal hadan ku weydiiyo: aniga oo maskaxdeydu taam tahay ayaan xaaskeyga waxaan ku iri: wax eey iyadu i weydiisatay, hadii aan sameeyo sidaas waxaad iiga furantahay 3 dalqadood. Marka hadaan wixii sameeyo xaaskeygu ma iga fumayaa misa waan qabaa weli?\n- Friday, January 27, 2006 at 21:42:18 (CST)\nJawaab: Culumadii_hore maxay qunuutka ka dhaheen, maxayse isku raaceen, salaadda subaxse ma lagu gaar yeeli karaa?\nWalaal Qunuutku in uu sunno u yahay salaadda subax waxaa caddeeyay Imaam Shaafici oo ka soo weriyay khulafadii afarta ahaa, soona daliilsaday xaddiiska Anas bin Maalik "in Rasuulku qunuuday subaxdii intii uu ka dhintay", Imaam Shaafici wuxuu ku caddeeyay kitaabkiisa al-Umm, juzka 1aad, bogga 132.\nCulumada Diiddan Qunuudka\nSidoo kale waxaa arrinkan faahfaahshay dhammaan culumada Shaaficiyada ah, wuxuu ku yiri Imaam Qurdhubi tafsiirkiisa, mujalladka 4aad, baalka 301: Culumadu waxay isku khilaafeen qunuutka salaadda subax, kolkaas baa reer Kuufa diideen waana mad-habtii Layth iyo Yaxya al-Andalusiy Imaam Maalik Saaxibkiis, Shucabina wuu inkiray qunuutka, waxaana ku soo arooray Kitaabka al-Muwada' in uusan qunuudi jirin, waxaana Nasaa'i laga soo weriyay in uu yiri: Abii Maalik al-Ashjaci ayaa yiri: Nabiga ayaan ku daba tukaday mana qunuudin, Abuu Bakar baan ku daba tukaday mana qunuudin, Cumar baan ku daba tukaday mana qunuudin, Cusmaan baan ku daba tukaday mana qunuudin, Cali baan ku daba tukaday mana qunuudin..".\nCulumada Sunno ahaan u aragta Qunuudka\nLaakiin waxaa laga soo weriyay Imaam Shaafici iyo Xasan al-Basri iyo Saxnuun iyo Daaraqudni iyo imaam Axmad iyo Isxaaq iyo Maalik dhammaan in ay dhaheen waa sunno, qofkii ka tagana sujuuddu sahwi ayaa laga rabaa, Dabarina wuxuu yiri, qofkii kas uga taga sallaaddiisu way fasahaadaysaa, wuxuuna yiri waa ijmaac.\nSidoo kale waxaa soo sheegay in qunuudku sunno yahay oo qofkii ka taga sujuuddu sahwi laga rabo dhammaan culumada Shaaficiyada, Sida Abuu Isxaaq ash-shiiraasii, sida uu ku sheegay Tanbiiha iyo al-Muhadab, iyo al-khadiib al-sharbiinii, sida uu ku sheegay kitaabkiisa al-Iqnaac , juska 1aad baalka 170, iyo Muqni al-muxtaaj, juska 1aad bogga 166. Iyo Imaam Qasaali, sida uu ku sheegay kitaabkiisa al-wasiid, iyo Imaam Nawawi kitaabka Rowdada juska 1aad, iyo Minhaaja, juska 1aad, baalka 16aad, iyo Majmuuca juska 3aad, baalka 456aad.\nDhammaan culumadaas Shaaficiyada waxay isku raacsanyihiin in uu qunuudku sunno yahay, oo waxay soo daliilsadeen xaddiiska Anas Bin Maalik ee aan kor ku soo sheegay iyo axaadiis kale oo uu yiri Imaam shaafici waxay caddaynayaan in qunuudka salaadaha kale uu nabigu ka tegay laakiin uusan salaadda subax ka tegin Ilaa uu ka dhintay.\nCulumadu way isku raacsanyihiin in Qunuudku sunno yahay\nMarka walaal culumada oo dhan horta way isku raacsanyihiin in qunuudku sunno yahay, laakiin waxay isku khilaafeen goorma ayuu sunno yahay? Kolkaas baa reer Kuufa oo ah Xanafiyada iyo qaar maalikiyada ka mid ah iyo xambaliyada dheheen wuxuu sunno yahay salaadaha sunnada ah sida taraawiixda, iyo markii dhibaato ku dhacdo muslimiinta, waliba Imaam Axmad wuxuu intaas ku deray, Imaamka ayaa leh qunuudka haddii dhibaato dhacdo.\nCulumada Xanafiyada sida Imaamka Xanafiyadu sheegay waxay dhaheen wax daliil ah kuma soo aroorin in qunuudku salaadda waajibka ah sunno u yahay, sida ay tilmaamen culumada waawayn ee xanafiyada sida, Maxamad Bin Xasan ash-shaybaani iyo Abuu Yuusuf iyo Sarkhasi kitaabkiisa al-Mabsuud, iyo Imaam al-Maraagi, kitaabkiisa al-Hidaayah, iyo Imaam Cumar as-Saylici Kitaabkiisa Tabyiin al-Xaqaaiq, iyo Xaafidkii Cabdullaahi Saylici Kitaabkiisa Nasb al-Raayah (labadan dambe waa culumadii Soomaalida ee hore), iyo Baxr al-Raa'iq sida ku taalla juska 1aad baalka 319, iyo Xaashiyada Ibn Caabidiin iyo Xaashiyada ad-Daxaawi, dhammaan culumadaas oo xanafiyo wada ah waxay sheegeen in aanan qunuudku sunno gaara u ahayn salaadda subax.\nXambaliyada kutubtooda sida Fadxul qaddiirka, iyo Sharaxiisa uu qoray assuwaysi wuxuu yiri, qunuudku waa in uu ahaado inta aanan la rukuucin, shaaficiyaduna waxay qabaan in uu ahaado rukuuca kadib.\nMarka walaal, sida kuu muuqata, daliilka xooga leh waxaa wata Imaam shaafici, maxaa yeelay culumada ciraaq waxaa laga yaabaa in aanay maqal xaddiiska Anas, sida Imaam Axmad iyo Imaam Abuu Xaniifa oo ay maqleen xaddiiska nasaa'i oo kaliya, meesha Imaam Maalik iyo Shaafici ay reer Madiino ahaayeen, oo ay axaadiista oo dhan wada maqleen kadibna isu miisaameen.\nMarka walaal Imaam shaafici waxaa arrinkaas ku taageersan culumada jabaabiirta ah sida Imaam Muslim iyo Bukhaari iyo Ibn Xajar iyo Nawawi iyo Qurdubi iyo Dhabari, dhammaantood waxay taageersanyihiin Shaafici, taas ayaana ku tusaysa in shaafici daliil xaddiis ah oo xoog leh haysto.\nMarka walaal sida mad-habta shaaficiyada aan ku wada aragnay oo aan wada ognahay, maxaa yeelay annaga soomaali shaaficiyo ayaan wada nahay, culumada shaaficiyadu waxay sunnooyinka salaadda u qaybshaan abcaad iyo hay'aat, marka qunuudka salaadda subax iyo midka bisha rabadaan 15ka ugu dambeeya ah waxay dheheen waa abcaad, midka waqtiyada kale la akhriyana sida mararka musiibadu dhacdo waxay dhaheen abcaad ma aha, marka qaybta ah abcaadda ee ah falka salaadda qayb ka mid ah qofkii ka taga waa in uu sujuuddu sahwi la yimaado, waana aragtay in Imaam Dabari yiri waa ijmaac, salaadduna way fasahaadaysaa haddii uu qofku kas uga tago.\nWaxaa kale oo ay dheheen salaadda wuxuu uga jiraa rukuuca ugu dambeeya ka dib, haddii qofku rukuuca ka hor akhriyo, ka ansixi maayo, haddii uu imaamku akhriyo adiga oo la tukanaya oo ka soo daahay salaadda, marka uu imaamku dhameeyo waa in aad adigu la timaadid, maxaa yeelay midkii imaamka wuxuu kugu soo aaday salaadda dhexdeeda adiga oo ku jira, sidaas ayay dheheen culumada shaaficiyadu. Ilaahay khayr ha siiyo, culumada warkoodii waa kaas, ajar iyo xasnaad allaha siiyo.\nDadka cilmi la'aanta iska hadla, ee culumada warkooda liida waa dhurlaawayaal\nMarka walaal waxaa jira qaar dhurdarsaday oo Ilaahay naxariistiisa ka fogeeyay sida qolyahan wahhaabiyada iwm, oo culumada warkooda uun duraya, ayaga oo aanan fahmayn waxa culumadu sheegtay ayay durayaan, subxaana laah.\nMarka dadka noocaas ah cilmiga iyo ayagu wax xiriir ah malaha, maxaa yeelay cilmiga culumada ayaa laga bartaa, waana in la qadersho dadaalkooda oo loo duceeyo oo abaalkooda laga dafirin, waad aragtay dadaalka ay sameeyeen, kutubta aan kuu sheegay waxaa ku jira qaar 40 mujallad gaaraya sida kitaabka al-mabsuud iyo majmuuca iwm. Marka shaqo badan ayay qabteen Ilaahay khayr ha siiyo annagana ixtiraam ayay inaga mudanyihiin, maxaa yeelay midka inoogu fiican kabtooda ma gaarayo.\nBal fiiri, qofkii aanan Bukhaari Ixtiraamayn oo Shaafici ixtiraamayn oo Nawawi ixtiraamayn, oo Imaam Saylici iyo Ibn Xajar iyo dhammaan kumanyaalkaas wada jabaabiirta ah ixtiraamayn ee maanta oo dhan kugu qirqiraya hadalkii Ibn Cabdulwahhaab iyo Ibn Taymiyyah, inta kalena kufaar in ay yihiin u haysta maxaa lagala hadlayaa?\n- Friday, January 27, 2006 at 07:33:16 (CST)\nSu'aal: Culumadii hore maxay qunuutka ka dhaheen, maxayse isku raaceen, salaadda subaxse ma lagu gaar yeeli karaa?\nAssalaamu calaykum w/w/h akhii danbigaada allaha dhaafo & danbi waalidkaaba, waad iga qancisay su'aalihii igu taagna, waxaan ina wareeriyay kuwa aan ilaahey ka xishooneyn oo wexey doonaan iskaga hadalayo, marka akhii hadaan su'aal kale ku weydiiyo: mexey culimadii hore ka dheheen qunuutka salaada subax la qunuudayo? mexeysa ku heshiiyeen? ma lugu gaar yeeli karaa salaada subax qunuudka salaadaha kale ka sokoow?\n- Friday, January 27, 2006 at 06:34:18 (CST)


Safiirka Mareykanka ee Soomaaliya oo sheegay arrin ka go'an inay sameeyaan - Caasimada Online\nHome Warar Safiirka Mareykanka ee Soomaaliya oo sheegay arrin ka go’an inay sameeyaan\nSafiirka Mareykanka ee Soomaaliya oo sheegay arrin ka go’an inay sameeyaan\nMuqdisho (Caasimada Online) – Safiirka Mareykanka ee Soomaaliya Larry André ayaa sheegay inay dawladda Maraykanka ka go’an tahay inay taageeraan dib usoo noolaynta Soomaaliya deggan, nabad ah, islamarkaana dimoqraadi ah.\nMareykanka waxay horey u qaadeen tallaabooyin ay ku qasbayaan in doorashada Soomaaliya loo soo geba-gebeeyey si deg deg ah.\nWashington waxay ballaarisay liiska shaqsiyaadka Soomaalida ee lagu soo rogay xayiraadaha dal-ku-galka (Visa), sababo la xiriria dib u dhaca mar kale ku yimid in lasoo geba-gebeeyo doorashada golaha shacabka.\nMadaxweyne Joe Biden ayaa bishii April 2021 magacaabay Larry André Jr, oo ah ruug caddaa muddo badan kasoo shaqeynayay diblomaasiyadda. André ayaa hore u ahaa safiirka Maraykanka ee Jabuuti intii u dhaxeysay Noofembar 2017 illaa Jannaayo 2021, isaga oo 2014 kii ilaa 2017 soo noqday safiirkii Maraykanka ee dalka Mauritania.


Gabar Soomaaliyeed oo Lagu Tuhmay Qowmu Luudnimo\nMahad dhamaanteed waxaa leh Alle, nabadgalyo iyo naxariis suubanaha dushiisa ha ahaato.\nWargeyska Star Tribune ee ka soo baxa Minneapolis ayaa maalintii Arabaca Juun 2, 2004 daabacay qoraal ku saabsan dhalinyarada dugsiyada sare ka baxa ee falalka Qowmu Luud ku dhaqma. Dhalintaan oo isugu jira wiilal iyo gabdho (ku tilmaaman inay yihiin rag isticmaala rag, dumar isticmaala dumar, rag iyo dumar labada isticmaala iyo kuwo qalitaan jinsigooda looga badalay) ayaa dhigtay xaflada habeenka qalin jabinta ardayda dugsiyada sare Xafladaan waxaa ka soo qeyb galay gabar magac Soomaaliyeed wadatay sidii wiilna u labisneyd. Wargeyska wuxuu qoray inay tahay 19 jir magaceedana la yiraahdo Udgoon Cabdulaahi. Waxaa naxdin igu noqotay nin gaal ah oo ila shaqeeya inuu i tusay qoraalka asagoo igu yiri matag aya a i qabtay markaan akhriyay, qof aan u maleynayo magaciisa Somali Muslim ayaa ku jira.\nAYAAN DARRADA AYAAN XIRSI MAGAN [Fahad]\nWaxaa caado ka ah wadankaan in ardeyda dugsiyada sare ka qalin jabin raba loo suubiyo habeen loo yaqaan “prom night” oo la dhigo xaflad, ardey walba soo balansado saaxiibtiis ama gabar kale, halkaasna lagu suubiyo falal xun sida is-shumis, is-xabad saar iyo qoob ka wada cayaar. Dhalinyarada ku tilmaaman qowmuluudnimada ayaa xaflaad prom oo kale ah loogu dhigay Minneapolis dabayaaqadii bishii May ee la soo dhaafay. Xafladaas waxaa isku soo duba riday urur u shaqeeya dhalinta yar ee qowmu luudka loo yaqaan ee dagan gobolka.\nWargeyska wuxuu sawiray gabadha magaca Soomaaliga wadatay oo la cayaareysa (niikineysa) gabar kale labadooduna u labisnaa sidii wiilal. Wargeyska wuxuu raaciyey in ciyaalka meesha isugu yimid ay intooda badan la niikinaayeen kuwo ay isku jinsi yihiin. Arintaas oo caado ku ah dadka Qowmu Luudka ah. Mar ay la hadashay wargeyska ayey tiri, “Ciyaal badan ayaanan helin prom[xafladaan oo kale], ma aha inay ka welwelaan midab takoor halkan, neceybka in la hilmaamo afar saac waa waqti fiican maanta.” Inantan Soomaaliyada ah ayaa ku tilmaamneyd inay tahay isku dubaridaha ururka dumar. Dhamaadkii xaflada waxaa loo doortay inay tahay boqorada habeenka xaflada Qowmu Luudka. Ilaah baan ka magan galay cinwaan noocaas ah.\nWaxaan u maleynayaa inay middan tahay qofkii ugu horeeyey oo Soomaali ah oo sheegta inay Qowmu Luudnimada wax lagu farxo tahay, wax xaflad loo aado tahay. Waa arrin saameyn karta dhaamaan Soomaalida waqooyiga America, dhib weyna ku ah dhalinta yaryar ee dagan magaaladan. Wargeyska waxaa ku qornaa inay jiraan arday xaflada ka qeyb galay oo qariyey magacyadooda cabsi darteen ama waalidkooda oo aanan ogeyn xaalkooda. Waxaan ka baqayaa waalid badan oo Soomaaliyeed in arrintaan ku dhacdo ayagoo hilmaamsan ama aan dan gaar ah siin xaalka udabkooda.\nSanadiihii hore waxaan oran jirnay qof Qowmu Luud ah waligey ma arag. Waxaa la soo maray waqti la yiraahdo qof noocaas ah ayaa ila shageeya, ama dugsi ila dhigtaa, ama macalin ii ah, ama sarta ila dagan, ama daris ila ah. Hadda waxaan dhab ah in la yiraahdo gabar Soomaaliyeed ayaa lagu tuhmaa, ama reer hebel cunugoodaa ah. Kaba daran oo wargeyska magaalada ugu weyn bey ku taal. Soomaalida qeyb ayaa ku maahmaaha, cimrigaaga dheeraaday, geel dhalaayaas ku tusaa.\nKulan Shareedkii kadhacay Minneapolis\nAlle ha dhaafo dambiga waalidkey, wey saxnaayeen markey iiga baqayeen inaan mareykan ku lumo ama balo ku arko. Waxaan ogsoonahay in ay u sahlan tahay in qof kula luuqad ah, kula wadan ah, kula dhaqan ah uu si fudud u lumin karo ubadkaaga balse qof shisheeye ay ku adag tahay. Sidaa daraadeed ciyaalka waa in la ilaashadaa inkastood ay adag tahay in mowjad hir weyn dhankeeda loo dabaasho laguna badbaado. Waxaa waano usoo jeedinayaa jaaliyada Soomaaliyeed gaar ahaan waalidka inay ka war hayaan xaalka ubadkooda iyo cida la saaxiibka yihiin. Ciyaalkiina la sheekeysta oo waqti gaar ah siiya si aad u hanataan qalbigooda, saaxiib wanaagsan ugu noqotaan. Waxaan arkey dhalinyaro markey gurigooda, dugsiga quraanka ama waalidka agtiisa joogaan asturan oo asluub wacan leh, balse suuqyada markaad ku aragtid labiskooda iyo dhaqankooda aad la yaabeysid. Alloow hanuun noogu deeq aniga iyo ayagaba. Hadii aad rabtid qoraalkii waregeyka ka fiir, Star Tribune, qeybta Variety Wednesday June 2, 2004.\nQoraalkii Hore ee Xaaji Omar


9 Waxyaabood Oo Ay Tahay In Haweeney Kasta Ay Ninkeeda Ugu Sameyso Guriga Si Jaceylku U Kordho - Aayaha\nHome»XIRIIRKA IYO GUURKA»9 Waxyaabood Oo Ay Tahay In Haweeney Kasta Ay Ninkeeda Ugu Sameyso Guriga Si Jaceylku U Kordho\nHaweeneydu wado dheer ayay u mari kartaa si hooygeeda ay uga dhigto guri farxad leh. Waxaa jiraan waxyaabo badan oo ay sameyn karto oo farxad galinayaan ninkeeda isla markaana keenayaan inuu si weyn usii jeclaado xaaskiisa.\n1. Sameey inuu guriga ugu yimaado cunto wanaagsan. Kani waa dhaqan soo jireen ah laakiin si layaab leh u shaqeyn doona hadda iyo mustaqbalka.\nNin gaajeysan oo guriga markii uu ku noqdo ugu taga cunto caraf badan oo macaan, waxaa hubaal ah inuu ku jeclaan doono toban jeer inkabadan sidii hore.\n2. Waji farxad leh oo kaliya ayaa sameyn kara soo jiidasho. Isku day inaad wajigaas farxadda leh ku yeelatid guriga; ha noqon haweeney qeylo iyo wareer badan. Ka dhig wajigaaga mid dhoolacadeeya, ninkaaguna wuxuu dareemi doonaa inay raaxo tahay la joogaaga.\n3. Ku dar udgoon. Isticmaal waxyaabaha udgoon sida barafuunka sababtoo ah waxaayabahaas waxay keenayaan inuu ninkaaga aad kuusii jeclaado. Ma jiro nin iska deynaya haweeney nadaafad leh oo iyada iyo gurigeeduba carfayaan.\n4. Isqurxi markaad guriga joogtid. Muuqaalkaaga iyo jirkaaga ka dhig kuwo soo jiito isla markaana uu ku farxo.\n5. Ha noqon qof aanan hadlin oo aamusan. La-kaftan gacaliyahaaga oo abuur jawi saaxiibtinimo.\n6. Isbar inaad cod macaan oo kalgaceyl iyo soo jiidasho leh aad kula hadasho ninkaaga markaad guriga joogtaan si aad usoo jiidatid.\n7. Mar mar la daawo ciyaaraha uu xiiseeyo iyo xittaa inaad la soo damaashaado.\n8. Mararka qaar sameey waxaad uga farxineyso isagoo aanan kaa fileyn kadis uga dhig. Haddii aadan adiga u sameyn wuxuu ku farxo ama uu jecelyahay, yaa kale oo u sameynaya?\n9. Noqo qof ay fududahay in waqti farxadeed iyo jawi macaan lala qaato. La sheekeyso ninkaaga hana noqon qof caro fudud.\nMarkaad guriga la joogto ninkaaga, haweeney noocee ah ayaad tahay?


Dhageyso:-Maxaa keenay dib u dhaca ku yimid Magacaabista Guddiga Farsamada doorashooyinka? - Radio Risaala: Somali News Online\nHome Wararka Dhageyso:-Maxaa keenay dib u dhaca ku yimid Magacaabista Guddiga Farsamada doorashooyinka?\nShalay ayay ku ekeed mudada lagu balamay in lagu soo Magacaabo min labada xubnood ee Guddiga Farsamada & Xalinta Khilaafaadka Doorashada 20/21, kaa soo ay ku heshiiyeen Madaxda Dowladda & Dowlad Goboleedyada.\nWaxaa jira dhowr sababood oo keentay in ilaa iyo hadda aysan jirin Maamul goboleed soo gudbiyay Xubnaha laga doonayo marka laga reebo balan qaadyo ay sameeyeen.\nWararka la helay ayaa waxaa ay sheegayaan in dhinaca Maamulka Jubbaland ay tahay in aan weli wax xal ah laga gaarin arrinta gobolka Gedo, isla markaana dowladda Soomaaliya ay Ciidamo horleh geysay gobolkaas,waxaana jirtay in RW Rooble uu Maamul goboleedyad akad albaday soo gudbinta Xubnaha ku matalaya Gudiga doorashooyinka.\nHadaba hoos Ka Dhageyso Warbixin ka hadleysa Arrimaha doorashooyinka iyo howlaha kale ee socda.\nPrevious articleJubbaland oo digniin adag kasoo saartay falal kufsiga\nNext articleShir looga hadlayo Arrimaha fatahaadaha & Abaaraha oo Muqdisho ka socda


Ra'iisul Wasaare Xasan Cali Khayre "Dhalinyaradu waa Hormuudka iyo horumarka dalka" | SAHAN ONLINE\nRa’iisul Wasaare Xasan Cali Khayre “Dhalinyaradu waa Hormuudka iyo horumarka dalka”\nMUQDISHO – Ra’iisul Wasaaraha Xukuumadda Federaalka ah ee Soomaaliya Mudane Xasan Cali Khayre oo weheliyaan Wasiirka Amniga Gudaha iyo Wasiirka Dhalinyarada iyo Cayaaraha, ayaa ka qeyb galay kulan aqoon is-waydaarsi ah oo looga hadlayay sida ay dhalinyaradu hoggaaminta dalka uga qeyb qaadan karaan , ayna soo abaabuleen dhalinyaro is xil-qaantay oo la magac baxay Banana Group.\nMudane Xasan Cali Khayre oo kulanka ka jeediyay khudbad qiimo badan ayaa ugu horeyn amaanay kaalinta dhalinyarada iyo abaabulka ay muujinayaan si dalka loo dhiso.\nRa’iisul Wasaare Khayre wuxuu sheegay in masuuliyiinta dawladdu ay yihiin adeegayaal, halka shacabka Soomaaliyeed ay yihiin milkiilayaasha dalka, sidaas daraadeed ay lama huraan tahay in muwaadin kasta uu kaalin muuqata ka qaato horumarka dalkiisa.\nRa’iisul Wasaaraha ayaa u balan qaaday dhalinyarada Soomaaliyeed in Xukuumadda ay taageeri doonto qorshe kasta oo horseedi kara horumar iyo nabadgelyo, wuxuuna tilmaamay in dareen gaar ah ay ku reebtay kulankan ay dhalinyarada abaabuleen, iyagoo shisheeye iyo cid kale aanay wax waydiisan.\nWuxuu Ra’iisul Wasaaruhu shahaadooyin guddoon siiyey dhalinyaradii soo qaban qaabiyay kulanka, isagoo dhinaca kale la kulmay shacabkii ku sugnaa beerta Nabadda mid mid ayuu u waydiiyey sida ay doonayaan in dawladdu u shaqayso isla markaana dalkeena horumar uu ku gaari karo, isagoo u sheegay in dawladdu ay ku shaqayneyso aragtida wanaagsan ee bulshada Soomaaliyeed.


Argagixisonimada Fikirka iyo Taariikhda Islaamka – Maandoon\nMarch 3, 2018 Cabdiqani Xassan 0 Comment\nInta badan waxaynu maqalaa wax loogu yeedho maxaakiimtii taftiishka(inquisition) oo dunida Galbeedka ka jiray casriyada ay u yaqaannaan Casriyadii Dhexe ama Madoobaa. Mudadaas oo awoodda kaniisadu argagixisinimo fikir kula kacday aqoonyahan si uun u dhaliilay ama kasoo horjeestay fikirkii taliska kaniisaddu qabay iyadoo lagu eedaynayaynayo gaalnimo. Haddaba, ma is waydiinnay in wax taas u egi dunida Muslimka ka jireen iyo in kale? Haddaynu is waydiino xitaa ma sii rogrognaa?\nIntaynaan su’aashaa jawaab u raadin marka hore aan ku yar hakano ereyga “taariikhda islaamka”. Taariikhda islaamku (attaariikh al-islaami) ma aha wax dhawrsoon oo aan xumaato lahayn, waa afcaashii dadkii muslimka ahaa, sidaa aawadeed waxaad ugu tegaysaa wax qurux badan iyo wax foolxun, wax kaa farxiya iyo wax kaa murugaysiiya, wax kaa qosliya iyo wax ku qayayaab geliya intaba.\nHaddaba, taariikhda sidaa u noocyada badan argagixisinimada fikirku waa qayb ka mid ah oo aan lays diidsiin karin, culimo iyo aqoonyahan aan tira lahayn baa qaar loo gawracay, qaarna loo deldelay keliya fikirkay xaqa u arkeen awgeed iyadoo lagu eedeeyay gaalnimo amaba zandaqa (qarsasho gaalnimo). Ka ugu rooni wuxu ahaa ka jeedalka iyo xabsiga laysugu daray.\nWaqtigii dawladii la baxday Umawiyiinta ee reer Banuu Umaya u talinayeen dunida Islaamka si ay u jideeyaan dambiyada ay galaan amaba aan cidina ula xisaabtamin waxay qaateen fikirka “jabar”-ka kaas oo qaba in qofku aanu afcaashiisa masuul ka ahayn, wax kasta oo dhacaana qadar Ilaahay yihiin oo aan bini’aadamka boos uga furnayn shaqana aanu ku lahayn. Taasi dabcan waxay bulshadii ku keensatay inaan taliska lala hadlin xumaan iyo samaan waxay sameeyaana aan juuq laga oran. Diididda waxa khaliifku doono waxa lagala mid dhigay iyadoo la diiday amar Ilaahay iyo go’aankii. Tusaale ahaan waxa la soo wariyaa in Cabdimalik Bin Marwaan uu qasrigiisa ugu yeedhay nin ay is hayeen oo la odhan jiray Camar bin Saciid Alashdaq, kadibna waxa la yiri intuu gawracay ayuu dadkii taageersanaa ninkaas la hadlay oo ku yiri ”Amiirkii mu’miniintu wuxu dilay ugaaskiinii sida Ilaahayba ku gooyay xukunkiisa aan xukun ka danbayn .\nFikirka noocaas ah ayaa aqoonyahankii garaadka furaa u adkaysan waayay kadibna aqoonyahan la oran jiray Qaylaan Ad-Dimishiqi oo ka mid ahaa aqoonyahanka kuwoodii ugu dhiiranaa ayaa toos uga horyimi taliskii waqtigaas. Wuxu difaacay oo ku doodayay in insaanku xoryahay oo uu masuul ka yahay ficilkuu samaynayo if iyo aakhirona loo raacayo oo aan lagaga hadhayn Ilaahay baa qadaray. Taliska oo dareemay awoodaas wuxu ku eedayay gaalnimo iyo kufri, kadib markii maxkamad dheer culimadii suldaanku ku saartay qasrigii hogaamiyihii Umawiyiinta waqtigaa Hishaam bin Cabdimalik na waxa lagu xukmiyay in la dilo. Waxa la sheegaa in boqorka laftigiisu uu lug iyo gacan is dhaaf ah ka jaray, kadibna gurigiisii la hordhigay. Maalin ka dib ayaa waxa soo maray baa la yiri nin taliska ka tirsan oo ku yiri hadal jeesjees ah: Qaylaanow taas aad ku sugantahay maanta waa qadaa iyo qadar! Kadibna wuxu ku jawaabay baa la yiri: waa beentaa..qadaa iyo qadar toona maaha. Kadibna khaliifkii oo hadalkaa maqlay ayaa amray in surka laga jaro laguna deldelo irdaha magaalada Dimishiq . Raga waqtigaas la dilay  waxa kaloo ka mida ahaa Macbad Al Juhani oo kutubta qaar qorto inuu ahaa ninkii ugu horeeyay ee ka hadla qadarka. Raga iyagu waqtigaas seefta ka dhuumanayay , inkastoy caqiidada taliska kasoo horjeedeen hadana aan sida cad uga hadlin waxa ka mid ahaa taabicigii Xasan al-Basri\nDhacdada kale ee isla waqtigaa dhacday waxay ahayd qalashadii Jacad bin Dirham. Jacad bin Dirham wuxu ahaa aqoonyahan ku noolaa isla waqtigaas Dimishiq. Waxa la sheegaa inay halkaa ku doodeen niman aqoonyahanno ah oo diinta Kiristanka haysta, kadibna kalmada Ciise iyo Ilaahnimadiisa sida kiristanku u aaminsanyahay ayaa laga dooday. Markaas ayaa la sheegaa inuu Jacad bin Dirham markii ugu horeysay ku dooday qadiyada ”Khalq al-Qura’aan”. Kadibna Dimishiq waa laga raacdeeyay ilaa uu u cararay Kuufa, halkaas oo ay iska heleen Jaham bin Safwaan Kadibna sida la soo wariyo waxa halkaa aroor ciid Adxa ah ku qashay waaligii Umawiyiinta ee Kuufa Khaalid bin Cabdulaahi Alqasri. Argagaxisinimada fikirku bartaa kuma dhammaan ee way sii socotay, iyadoo u ekaatay kala aargoosi iyo ninba markiis. Markii Dawladii Cabaasiyiintu qabsatay xukunka Islaamka waliba waqtii Ma’muun waxa dawladu qaadatay caqiidadii ragii hore loo laayay iyo waliba mad’habka Muctasilada oo waqtigaa cusbaa. Halkaas waxa furmay waxa taariikhda Islaamka loo yaqaano ”mixnada” dadka lagu qasbayay inay qaataan fikirka abuuritaanka Quraanka. Dadka dhibka ugu badani dhacdadaa kasoo gaadhay waxa ka mid ahaa Imaamkii Ahlul Xadiiska Axmed bin Xambal oo jidh dil iyo jeedal badan la kulmay, laakiin diiday inuu fikirkiisa ka noqdo. Mixnadu in badan ma socon Al-Mutawikil oo ay Ma’muun laba xili u dhexeeyeen ayaa soo afjaray. Taa guul u noqotay Ahlul Xadiiska, fursadna u siisay inay markooda ka takhalusaan Muctasila, Jahmiya, falaasifo iyo wixii soo raacay.\nArgagixisinimadaa fikir ee aynu soo sheegnay waxay dhacday keliya intii u dhexsay qarnigii 2aad ilaa qarnigii 4aad ee hijriga.\nHaddaba, taariikhdu kuma xuma in taariikh ahaan loo daraaseeyo loogana dabqaato waxa soo socda, waxaase la yaableh in dadka qaar wali u jeelanyihiin waqtigii noocaas ahaa oo ay u yaqaaniin waqti wanagsanaa oo ay tahay in sidiisii loogu laabto, loona soo nooleeyo. Kooxdani dadka jariimooyinkaa galay waxay u yaqaaniin ”asalaf asaalix–kuwii tegay ee wanwanaagsanaa”. Waa fikirka maanta soo saaray Daaacish iyo kooxaha la midka ah ee maagaalooyinkii Suuriya irid kasta ka soo laalaadiyay qof la salbiyay ama surka laga jaray iyagoo leh waxanu ku taaganahay manhajkii kuwii tegay ee wanwanaagsanaa ” calaa minhaaj asalaf asaalix” .\nGuntii iyo gebegebadii, haddii maanta la rabo in caalamka Islaamku xadaarad waarta sameeyo shardiga ugu wayn ee ku xidhnaan karaa waa xorriyada fikirka iyo damiirka oo laga dhigo xaq aasaasi ah oo qof kastaa leeyahay. Nasiib daro se taa uma jeedno, cagsigeed waxaynu aragnaa maanta mindiya la afaysanayo oo ciddii lagu qali lahaa la raadinayo.\n Ibn Asiir, Al-Kaamil fil Taariikh, v.3,b. 190, Daaru Saadir, Beyruut, 1979.\n Ibn Casaakir, Taariikhu Madiinatu Dimishiq, v. 29, b.220, Daar Al-Fikir, Dimishiq, 1988.\n Dahabi, Siyar Aclaam an-Nubalaa, vol. 4, b.187, Musasat ar-Risaala, 2001.\n Ibn Kasiir, Al-bidaaya wal Nihaaya, vol.9, b. 38, Maktabat Al-Macaarif, Beyruut, 1990.\n Abu Zehra, Taariikh Al-Madaahib Al-Islaamiya, b.7, Daar al-Fikiri, Beyruut, 1953.\n Ibn Xajar Al-Casqalaani, Fatx Al-Baari Sharx Saxiix al-Bukhaari,Kitaab al-Tawxiid, b. 358 Daar ar-Rayaan li Turaas, 1986. Waxa xusid mudan sababta ka danbaysay fikrada makhluuqnimada Quraanka. Jacad bin Dirham wuxu la dooday sida la sheego niman wadaadadii kaniisiidii Masiixiga ee Bari ka tirsan oo ugu magac dheer yahay Yuuxana ad-Dimishiqi( John of Damascus). Waxay kula doodeen baa la yiri aayada Quraanka ku jirta ee sheegaysa in Nebi Ciise yahay kalmadii Ilaahay ee ku tuuray Maryama, sidaa aawadeed maadaama kalmadu ay tahay sifo sifooyinka Ilaahay ka mid ah, Ciise wuxu leehay uluuhiyat iyo qudsiyad Ilaahnimo. Jacad bin Dirham si uu fikirkaa uga hortago ayuu ku dooday aragtida amaba doktiriinka abuuritaanka Quraanka. Fiiri “The Arab Character of The Christian Disputation with Islam: The Case of John of Damascus,” ku dhexjira Religionsgesprache Im Mittelalter, Band 4, Wolfenbutteler Mittelalter-Studien, Lewis, Bernard and Friedrich Niewohner (Wiesbaden: Otto Harrassowitz, 1992)\n ”..markii hadalkiisu faafay Khaalid bin Cabdilaahi Alqasiryi ayaa doonay kadibna gacantuu ku soo dhigay, kadibna maalin ciiddu Adxa ah ayuu dadka u khudbadeeyay oo yiri: Dadow adxaysta! anigu waxaan ku adxaysanayaa Jacad bin Dirham waayo wuxu sheegtay inaan Ilaahay Muuse la hadlin hadal, Ibraahina khaliil ka dhigan,..kadibna wuu soo degay markaasu ku gawracay jirida minbarka” Ibn Qayim al-Jawziyya, Mukhtasar Al-Sawaaciq Al-Mursala Calal Jahmiya wal Mucadila, b. 175-77, Daarul Xadiis, 2001. Halka cadaawadu gaadhay Ibn Qayim oo dabcan ka tirsan daladda Ahlu Xadiisku wuxu amaanay oo mahadiyay adxiyadii Jacad bin Dirham lagu qashay, iyadoo ay xaaraan tahay in bini’aadam lagu adxaysto oo qurbaan laga dhigto. Bal fiiri hada baydadkan maansada Nuuniyada la dhaho ee Ibn Qayim ku jira.\nولأجل ذا ضحى بجعد خالد الـ …. قسري يوم ذبائح القربان\nإذا قال إبراهيم ليس خليله ….. كلا ولا موسى الكليم الداني\nشكر الضحية كل صاحب سنة … لله درك من أخي قربان\nIbn Qayim culimadiisii waawayn ee dalada Ahlu Xadiiska ayaa dabcan uga horeysay arinkan.\n” Jacad bin Dirham isaga Khaalid bin Cabdulaahi Alqisiriyi baa qabtay kadibna maalin wayn axadeed buu gawracay dadka muslimiinta ahaa ee ciida adxiyada kala soo qayb galay hortooda, arintaana kuma ceebayn mid wax ceebeeyaa, mid wax duraana kuma durin, bal e falkaa uu sameeyay wanaag inuu yahay baa lagu xambaaray, ra’yigiisina sawaab inuu yahay bay sheegeen”. Darimi, ar-Radd calal Jahmiya, b.204.\n Dhalinyaro ururka Daacish u daacad ah madal ay ku wada sheekaystaan internetka iyagoo arintan isku wacdiyaya hal kan ka fiiri, faalada ku taariikhaysan 07-07-2014, 07:59 AM. http://www.mahdi-alumma.com/archive/index.php/t-17458.html\n← Bixidda Amisom iyo kulanka Ictisaam\nDumarku danahooda ha garteen! →\nJanuary 17, 2017 Abdalla Aw Hassan 0


Xil ma qaadi kartaa DAWLAD Shacabkeedi Xasuuqeysa? | KEYDMEDIA ONLINE\nXil ma qaadi kartaa DAWLAD Shacabkeedi Xasuuqeysa?\nAbudlkarmi Haji Seeko (Keydmedia) - Qormadan aan ugu magac darnay Xilkasnimo daro iyo Xasuuq waa qormo qeybo kale duwan lahaan doonto isla markaana mar walba dhacdo saameyn ku leh shacabka aan ku eegi doono, waxaana inta badan diirada ku saari doona sida ciwaankaba ka muuqata xadgububyada iyo gabood falada aadaminimo ee lagula kaco shacabka Soomaaliyeed, maadaama warbaahintu ay tahay codka dadka dulmanayaasha ah iyo qareenka umadda.\nDHIIGA SHACABKA DHUL MA DHICI DOONO\nMagaalada Muqdisho tan iyo wixii ka danbeeyay shalay duhurkii waxaa isku dahaaray dusheeda daruur madow oo astaan murugo muujineysa kadib markii mid ka mid ah Suugaga dowlada si ula kac ah loogu laayay maras, maato, garab rarato iyo xoogsato ku sugneed ilinka hore ee isbitaalka Banaadir ee magaalada Muqdisho.\nWaxaa xalay iilka u hoyday dad badan oo ka fakarsanaa daryeelka nolasha ilmahooda, waxaa agoon iyo rajo noqday caruur badan oo saacado ka hor hooyo iyo aabe lahaa, waxaa argagax, walaac iyo cabsi la kulmay dad badan oo goobta ku sugnaa isla markaana niyadooda aanay ku jirin in ay marqaatin doonaan dhacdo la mid ah tii shalay ka dhacday isbitaalka Banaadir hortiisa, kadib markii askari ka tirsan kuwa dowlada uu Suug ku qarxiyay fagaare dad badan ay ku sugnaayeen.\nMashaqada iyo musiibada ayaa ka danbeysay kadib markii aroortii hore ee shalay ciidamada ka tirsan dowlada maxkamad la’aan ay toogteen nin watay Bastoolad isla markaana ka tirsanaa ciidamada Dowlada balse aan wadan dharka ciidanka lagu yaqaan, waxaana taasi ay sababtay in weerar ay soo qaadaan ciidamo ku heyb ah ninkii la dilay, waa su’aale dowlada ciidamadeeda maxaa ku beeray qabyaalada? Soo macnaha dowladnimado ma aheyn in hal ujeedo ay lahaadaan min askari ilaa madaxweyne?.\nHaba is leysu dowlada oo waa dad hubeysan isku magacana wata, waa maxay sababta loo xasuuqay masaakiinta danyarta ah? Soo ujeedada loo hubeeyo ciidamada dowladeeda ma aheyn in ay la dagaalaan cadowga dowlada ay leedahay isla markaana shacabka ay daafaacaan? Mise Soomaaliya dowladnimada macnaheeda ayaaba ah in dadka la laayo isla markaana aan waxba leyska weydiin dilkooda?.\n“Waxaa dhacay musiibo aan caadi aheyn, waxaa mar qura na soo gaaray dhaawac tiradiisu ay tahay 59 ruux oo 5 ka mid ah ay isbitaalka ku dhimatay 18 kalana ay dhaawacya fudud ahaayeen, waxaa sidoo kale wax yar kadib na soo gaaray 9 meyd ah oo goobta ku soo dhintay” sidaa waxaa warbaahinta u sheegay Dr Max’ed yuusuf Xasan oo ah agaasimaha isbitaalka Madiina ee magaalada Muqdisho.\n“Soomaaliya nolal ma jirto, xaq miyaa in dadka sidan leysaga laayo maalin walba oo magac dowladeedna la sheegto, ilaahow sidan noo dhaan kuwana naga qabo, walaahi waa leys xisaabin doonaa marka sharci iyo kala danbeyn dalka uu helo” sidaa waxaa tiri Ayaan Max’ed Cabdi oo ah hooyo 55 sano jir ah oo qaar ka mid ah ehelkeeda ay ku dhinteen dhacadadii shalay.\n“Dalkan waxba laguma baran karo, maalin walba marka aan jaamacada soo aadno waxaan la kulanaa dhacdooyin xanuun badan oo uur ku taala leh, shalay waxaan u soo joognay dhacdadii Shaamow maantana ma suug shacab laayay ayaan u joognaa misna si kas ah loo riday” sidaa waxaa tiri iyada oo uur ku taalo badan wajigeeda laga dheehan karo Luul Cabdi oo ka tirsan Ardayda Jaamacada Plasma oo ka agdhaw isbitaal Banaadir wax ka barata oo aan falka kadib kula kulanay goobtii falka uu ka dhacay.\n“Alle mashaqa badanaa, maanta waxay la mid tahay maalinkii la qarxiyay ardaydii qalinjabibeysay ee jamaacadda Banaadir 3 Dec 2009 masaakiintan la laayay maxay galabsadeen oo laga goynayaa?” Su’aalahaasi iyo kuwa kaloo badan waxaa is weydiinayay dadka ku soo xuumay isbitaalka madiina ee la geeyay meydadka iyo dhaawacyada.\nAmisom iyo Dowlada mid walba dhankiisa xasuuq ayuu ku hayaa shacabka Soomaaliyeed ee ku nool deegaanada tirada yar ee awooda labadaasi dhan ay ku mataaneysantahay, waxaana aad u yar fal celinta dowlada iyo amisom labaduba ay ka sameeyaan xadgudubyada xasuuq ee shacabka loo geesto.\nDhamaan dhinacyada ku lugta leh xasuuqa iyo gabood falada loo geesto shacabka Soomaaliyeed waxaa la gudboon in ay xusuunaadaan in dhiiga shacabka aanu meel cidla ah soo dhicin doonin isla markaana la gaari doono xili la kala guri doono danbiilayaasha iyo dhibanayaasha isla markanaa miisaan cadaalad ah lagu kala bixi doono.\n13 September 2009 ayaa ciidamada Amisom ee ku sugan Garoonka diyaaradaha agahiisa waxa ay ku laayaan Geel ay ganacsato Soomaaliyeed wadatay kadib markii ay ka shakiyeen, laakiin Amisom bil kadib 13 October 2009 waxa ay geelaasi ka bixiyeen lacag magdhaw ah oo cadadkeeda uu ahaa $7600, laakiin marna Amisom shacabka ay bareerka u leyso kama bixin magdhaw inta uu doona hala ekaadee.\n23 Nov 2010 Ciidamada Amisom waxa ay shacab Soomaaliyeed si ula kac ah ugu rasaaseeyeen wadada ka timaada KM4 ee aada Garoonka waxaana halkaasi ku dhintay dad Soomaaliyeed iyadoona kuwa kale oo ay caruur ku jirto ay ku dhaawacmeen, inkastoo mudadii uu falka ugubka ahaa ay ciidamada Amisom saraakiishooda sheegeen in dadka la daryeeli doono hadana waxba looma qaban dadkii la dhibaateeyay magdhaw warkiisaba daa.\nSidoo kale ciidamada Amisom 25 Jan 2011 ayeey mar kale shacab Soomaaliyeed ku rasaaseeyeen wadada Airporka, mana ka soo bixin taliska ciidamada Amisom hadal dhaafsiisan in la xiray ciidmadii kaasoo xittaa aan xaqiiq sugan loo heyn.\nSharcigu hurdada waa ka soo toosi doonaa, waana la gaari doonaa xiligii cadaalada ay shaqeyn laheyd, danbiilayaashana ay qarsoomi lahaayeen.\nAbudlkarmi Haji Seeko - keydmedia.net Correspondent


Ciidamada Puntland Oo Gacanta Ku Dhigay Rag Ajaaniib Ah – Goobjoog News\nCiidanka badda maamulka Puntland ayaa dad isugu jira Soomaali iyo Ajaanib kusoo qabqabtay howlgal ay ka sameeyeen xeebta Garacad ee gobolka Mudug.\nGuddoomiyaha deegaanka Garacad C/nuur C/laahi Xirsi oo wareysi siiyey Goobjoog News, ayaa sheegay in ay ciidamada gacanta ku dhigeen Nin Soomaali ah iyo sidoo kale Saddex nin oo Ajnabi ah una dhashay dalka Yemen.\nWuxuu sheegay guddoomiyaha in raggan ay u sheegeen in dooni ay ka shidaal beeshay, sidaasina ku yimaadeen xeebta Garacad, balse markii lasii baaray la waayey Doon ay wateen waa sida uu hadalka u dhigaye.\n“Raggan ajaaniibta ah waxa ay u dhasheen Yemen, waxaana ninka Soomaaliga ah ee la socdana uu kasoo jeedaa deegaannada Puntland, doon ayeey sheegeen iney ka shidaal goosatay, laakiinse markaan raadinay ma aan arag wax doon ah, hadana baaritaan ayaa lagu wadaa” ayuu yiri guddoomiyaha deegaanka Garacad.\nPuntland ayaa ciidamo dheeraad ah waxay ku daabushay 48-kii saac ee lasoo dhaafay ciidamo badan oo la sheegay iney amniga xaqiijinayaan.\nGudoomiyaha Baarlamaanka Oo Ka Tacsiyadeeyey Geerida Xildhibaan Sheekh Aadan Madeer\nTpmzda ympkuh Cialis medication printable cialis coupon\nYuqnmy lgsdct Buy cialis discount is there a generic for cialis\nHhupsg kgnwwm cialis for sale cialis without a prescription...\nGljxnu ywtiqa ed drugs cialis price costco...\nLxngrb onnxcy Generic viagra us cialis without prescription...\nMbmhep ubpyje discount viagra canadian pharmacy cialis...\nKnwwxh nvmbyz cialis price how much is cialis...


Xukuumadda Somaliland Oo Meesha Ka Saartay In Madaxweynayaasha Somaliland Iyo Somalia Ku Kulmayaan Imaaraadka – Araweelo News Network (Archive)\nDubai(ANN)Wasiirka Arrimaha Debeda Somaliland Maxamed C/llaahi Cumar oo ka mid ah Wefdiga Madaxweyne Siilaanyo eek u sugan Dalka Imaaraadka Carabta ayaa\nsheegayay in aanu jirin kulan ay wefdiga Madaxweyneyaasha Somaliland Axmed Maxamed Maxamuud (Siilaanyo) Iyo Madaxweynaha Soomaaliya Xasan Sh. Maxamuud ku yeelan doonaan dalka Imaaraadka carabta.\nWasiirka Arrimaha dibada iyo iskaashiga caalamiga ah ee Somaliland Dr. Maxamed Cabdilaahi Cumar, waxa uu sheegay in hadafkii ay ka lahaayeen socdaalkooda ay dhamaysteen, isla markaana ay maalinta Arbacada ku noqonayaan Somaliland.\nDhawaaqa wasiirka ayaa soo baxay kadib markii ay shebekadda wararka ee Araweelonews oo soo xiganaysa ila wareedyo ku sugan Dubai xalay baahisay warar sheegaya inay suurta gal tahay in labada dhinac ku kulmaan dalka Imaaraadka Carabta, laba maalmood kadib marka uu dhamaado shirka wadamada carabta ee maanta ka furmay magaalada Dooxa ee dalka Qadar, kaas oo ku eeg maalinta beri ah.\nHase yeeshee Wasiirka Arrimaha debeda Somaliland oo maanta u waramayay laanta Afsoomaaliga ee BBC-da oo wax ka weydiisay wax aka jira kulankaa, wuxuu isagoo arrimahaa ka hadlaya yidhi, “Sababta aanu dalka Imaaraadka carabta u nimid waxay ka dambeysay marti-qaad aanu ka helnay Hoggaanka sare ee dalka Imaaraadka, intii aanu halkan joognay waxaanu kulamo la yeelanay qaar ka mid ah masuuliyiinta ugu sareeya Imaaraadka carabta oo ay ka mid yihiin Sheekh Maxamed Binu Saa’id Al-Nahyaan iyo Sheekh Mansuur Binu Saa’id Al-nahyaan, waxaanu ka wada hadalnay cilaaqaadka labada dal iyo mashaariic u badan xaga horumarka oo aanu ka codsanay dawlada Imaaraadka carabta.” Ayuu yidhi Dr. Maxamed Cabdilaahi.\nWasiirka Arrimaha Debeda Somaliland oo la weydiiyay waxa jira wararka sheegaya in lagu wado in Madaxweyneyaasha Somaliland Iyo Soomaaliya ay kulan ku yeeshaan dalka Imaaraadka , wuxuu yidhi, “Sidaan hore u sheegay waxaanu halkan u nimid inaanu ka hadalno arrimo u badan xagga horumarka, sida dhaqaalaha, caafimaadka, Tacliinta iyo xagga wadooyinkaba. Balan aanu xagan (Imaaraadka) ku lahayn Madaxweynaha Soomaaliya ma jirto. Shir labada madaxweyne ay dalkan ku balansanaayeena ma jro.\nMarkaa wararka sheegaya inaanu Imaaraadka u nimid inaanu is aragno Madaxweynaha Soomaaliya waa warar aan jirin oo aan sal lahayn, Booqashadii rasmiga ahayd ee aanu Imaaraadka u nimi way noo dhammaatay. Madaxdii ugu saraysay dalkana waanu kulanay si wanaagsanna way noo soo dhaweeyeen. Muraadkii aanu socdaalkan ka lahayna waanu ka dhamaysanay Berina waxaanu ku noqonaynaa Somaliland isagoo aan madaxweynaha Soomaaliya aan imanba.”\nHase yeeshee mar oo la weydiiyay Dr. Maxamed Cabdilaahi halka ay ku dambeeyeen wada hadaladii Somaliland iyo Soomaaliya, waxa uu yidhi, “Wada hadaladii loogu baaqay inay dhex maraan Somaliland iyo Soomaaliya hore ayay u bilaabmeen dawladii Sh. Shariif madaxda ka ahaa, intii dawladan cusubi ay jirtay nasiib darro wali may suurto-gelin.\nWaayo dawlada cusub ee Soomaaliya waxay ku mashquulsanayd arrimo badan oo xasaasi ah oo iyaga u gaar ah nabad-gelyadu u badan tahay.\nAnnaguse (Somaliland) dhawr jeer baanu ku celinay, diyaarna waanu u nahay. Waxaanan kuu sheegayaa imika inay socdaan qorsheyaal lagu damacsan yahay in wada-hadaladii mar labaad si wanaagsan dib ugu bilowdaan. Diyaarna waanu u nahay,”ayuu yidhi Wasiirka Arrimaha Debeda Somaliland.\nWuxuuna isagoo ka hadlaya Mawqifka kama danbaysta ah ee shirka London yidhi, “Arrintaasi Madaxweynaha Jamhuuriyada Somaliland ayaa si wanaagsan uga hadlay. Waxaanu u aragnay in shirkani inuu yahay mid khaas u ah umuuraha dawlada cusub ee Muqdisho oo uu waliba xaga Nabad-gelyada u badan yahay. Guulna waanu u rajaynaynaa.\nLaakiin waxaanu jecel nahay in labada dawladood is arkaan oo ay bilaabmaan wada hadaladii lagu baaqay sanadkii hore. Shirkan waxa loo qabanayaa in Soomaaliya taageero xaga nabad-gelyada ah la siiyo. Laakiin Somaliland iyo Soomaaliya waxay u baahan yihiin shirar kan ka duwan oo beesha caalamkuna ay ka qeyb-gal iyo taageeraba ku yeelato.” Ayuu yidhi Wasiirka arrimaha debeda Somaliland.\nQabashada Shirka Golaha Dhexe Ee Kulmiye Oo La Cayimay Xili Ay Dalka Ka Maqan Yihiin Madaxweyne Siilaanyo Iyo Gudoomiyiha Xisbigu


Wasaaradda Maaliyadda Dowladda Puntland oo dacwad ka gudbisay ganacsato ka dhaga adaygtay bixinta Cashuurta(Sawirro) – Wasaaradda Maaliyadda\nWasaaradda Maaliyadda Dowladda Puntland oo dacwad ka gudbisay ganacsato ka dhaga adaygtay bixinta Cashuurta(Sawirro)\nDecember 4, 2021\tin Warka\nGAROOWE – Wasaaradda Maaliyadda Dowladda Puntland ayaa dacwad ku soo oogtay ganacsto ka dhaga adaygtay bixinta cashuuraha iibka.\nDacwadan waxaa gudbiyay Guddiga kor u qaadista iyo dardar gelinta dakhliga cashuuraha Wasaaradda waxana loo gud biyay Xeer ilaanta.\nKu xigeenka Xeer Ilaaliyaha guud ee Puntland Maxamed Xareed Faarax ayaa sheegay in xafiiska Xeer Ilaalinta ay soo gaartay meherado ganacsi oo diiday iney qaadaan cashuurta ku waajibtay.\nWuxuu sheegay in lafo-gurid dheer kaddib la isku raacay in la hirgeliyo heshiiska markii hore ay wada gaareen Wasaaradda Maaliyadda iyo ganacsatada meheradaha.\nMaxamed Xareed Faarax ayaa ugu baaqay ganacsatada iney bixiyaan cashuurta ku waajibtay iyaga iyo ganacsigooda.\n“ Haddaba dhammaan ganacsatadaa meheradaha derajo kasto oo ay yihiin waa iney bixiyaan cashuurta ku waajibtay iyaga iyo cashuurta ganacsigooda ku waajibtay, waayo cashuurtu waa waa jib in la bixiyo…” ayuu yiri\nCidii bixin weyda cashuurta ayuu ku tilmaamay cid dafirtay jiritaanka Dowladda Puntland , si kastoo tahayna muwaadinka looga baahan yahay in uu cashuurta bixiyo.\nProf, Nuuraani Xaaji Maxamed Aw Axmed\nGuddiga kor u qaadista iyo dardar gelinta dakhliga cashuuraha Wasaaradda Maaliyadda ayaa sheegay in ay sii wada doonaan dacwadan tan iyo inta ay cashuurta ka bixinayaan ganacsatadu.\nWasiirka Maaliyadda Dowladda Puntland oo kormeer shaqo ku tagey Dekedda Boosaaso(Sawirro)\nWasiirka Maaliyadda Puntland oo kormeeray dhismaha cusub ee Dakhliga W/Maaliyadda Puntland (Sawirro+Video)


Gedoonline | Archive | Arrimaha Bulshada\nHome » Archives by category » World » Arrimaha Bulshada\nNolosha Haweenka Ka Shaqeeya Shaqada Dhar Dhaqista\nMuqdisho(GMN)-Magaaladda Muqdisho waxaa ka xamaasha haween aad u fara badan kuwaa soo noloshooda ku dibira shaqooyin kala duwan. Haweenka qaar ayaa ku kalaha inay ka shaqaystaan Guryaha nolol ahaan ladan si ay Qoyskooda maalintaas ugu helaan wax ay cunaan. Dhibaatooyin kala duwan ayaa haweenka qaar waxa ay kala kulmaan shaqooyinka ay hayaan. Jirdil oo ay [...]\nShabaab Oo Hawlgal Baaritaan ah Ka Sameyey Baardheere\nBaardheere(GMN)-Wararka laga helayo Degmadda Baardheere ee Gobbolka Gedo ayaa sheegaya in halkaasi Shabaab ay sameyeen hawlgal baaritaan ah. Dadka Deegaanka ayaa sheegay in hawlgalka Shabaab ay ku baadi goobayeen dad ay ku tuhmayaan in Dowladda ay ka tirsan yihiin oo ay sheegeen in degmadda ay soo galeen. Askarta Shabaab ayaa tan iyo xalay waxa ay [...]\nTACSI: MARXUUM MACALIN CABDULLAHI AW CALI\nUSA-(GMN) Inaa Lilaahi Winaa Ilaahi Raajicuun, waxaan halkaan tacsi ugadiraynaa eheladii, qaraabadii iyo culumadii uu ka geeriyood Macalin Cabdullahi Ow Cali oo ku geeriyood magaalada Caabudwaaq. Waxaan leenahay Ilaahay janadii fardowso ahayd haku jazeeyo macalinka elahdiisiina samir iyo iimaan ha ka siiyo Aamiin. Waxaa tacsidaan diraya anagoo kala ah: 1- Abdulahi Sh Abdislam 2- Mahamed [...]\nBuuggii ugu Wanaagsanaa ee Maahmaahda Soomaaliyeed\nMuqdisho(GMN)-‘Tagto hilmaame, tubtii awowgii ka teguu ka talaxyeeyaa’. Waa murti ina baraysa in aannu horumar jirin haddii la ilaawo soo-yaalkii laga amba-qaadi lahaa. Hodontida afka iyo murtidiisuna waxay ‘aas’aas u yihiin garashada bulshada oo hadba inta uu afku xooggan yahay ayay awoodduna sarreysaa. Sidaas darteed ayuu Napoleon u lahaa “inan rageed erayga ayaan ugu talinnaa”. [...]\nGedoonline: Hambalyo Iid Mubaarak II\nMuqdisho(GMN)-Maamulka Gedoonline ayaa Ummadda Soomaaliyeed ee dunidda ku nool u diray Hambalyo ku aadan Maalinta Farxadda Badan ee Iidul-Fidriga. Maamulka Gedoonline oo ka faa’ideysanaya maalinta farxada badan ayaa u rajeyey Ummadda Soomaaliyeed in sanadkan sanadkiisa ay ku gaaraan Barwaaqo iyo Nabad Galiyo. Soomaalidda ku nool dalka iyo dibadiisa ayaa isugu hambalyeynaya Maalinta Iidul-Fidriga oo ah [...]\nUrurada Dhallinyarada Soomaaliyeed Oo Taageeray Musharaxnimada Cabdullahi Caddow\nMogadishu- Ururrada Dhalinyarada Soomaaliyeed daladohooda magaalada Muqodishu ayaa muujiyaya taageeradooda musharaxnimada mudanane Dr. Cabdullahi Axmed Caddow. Xubnaha iyo saraakiisha labada daladood ee ururada dhalinyarada Soomaaliyeed ee kala ah; Midnimo South and Central Youth Organization iyo Ururuka Dhalinyarada Dayax ayaa muujiyay taageerada ay u hayaan musharaxa ayagoo xaflad aad loo soo agaasimay ku qabtay Hotel Saxafi [...]\nCabdullahi Cadow oo Dhaleeceeyay Dilalka Suxfiyiinta\nWar Saxaafadeed, uu so saaray Musharaxa Madaxweynaha mudane Cabdullahi Axmed Cadow ayuu kaga hadlay dillalka lala beegsanayo suxufiyiinta Soomaaliyeed. Mugadishu, Somalia. August 13, 2012. Uj: Tacsi iyo Dhaleecaynta Dilalka Wariyeyaasha Ugu horeyn waxaan halkaan uga tacsiyaynayaa, eheladii, asxaabtii iyo guud ahaanba bahda warbaahinta dilalkii loo gaystay labada wariye ee Yusuf Cali Cusmaan iyo Maxamed Cali Bunayste, oo [...]\nPage 1 of 142123Next ›Last »\tSearch in Archive


Hogaamiye Al-Shabaab ah iyo xubno kale oo xalay lagu laayey weeraro qorsheysan – XAMAR POST\nWarar dheeraad ah ayaa ka soo baxaya duqeymo xalay saqdii dhexe ka dhacay degaano ka tirsan Koonfur Galbeed iyo Jubaland, duqeyntaas oo lala beegsaday xubno ka tirsan Al-Shabaab.\nSaraakiil ka tirsan ciidamada Soomaaliya ayaa Caasimada Online u sheegay in la duqeeyay degaano ka tirsan Shabeellada Hoose, Jubada Hoose iyo gobalka Baay waxaana ka dhashay khasaare kala duwan.\nDuqeynta Shabeelada Hoose oo ka dhacday deegaanka Kuunya-barow ayaa lagu dilay sarkaal magaciisa lagu sheegay Abuu Mucaad iyo ciidan la socday kadib markii uu haleelay gantaal ay diyaarad soo ritay.\nSidoo kale duqeyn ka dhacday degmada Jamaame ee Jubada Hoose ayaa lagu sheegay in lagu dilay dagaalamayaal badan oo ka tirsan Al-Shabaab kadib markii duqeymo lagu garaacay dhowr fariisin oo degmadaasi ku yaalla.\nWararka duqeynta ayaa sidoo kale soo warinaya in duqeyntii 3-aad laga fuliyay degaanka Buula-fulaay ee gobalka Bay, waxaana lala beegsaday xubno saraakiil u badan inkastoo aan la heynin khasaaraha rasmiga ee duqeynta Buula-fulaay.\nDuqeymaha saacadihii la soo dhaafay ka dhacay Koonfur Galbeed iyo Jubaland ayaa ku soo aaday maalmihii la soo dhaafay ay kordheen duqeymaha ka dhanka ah Al-Shabaab iyo iyadoo loo dabaal dagayo maalmaha ciida bisha Shawaal.


Wasiir Odawaa: DF iyo Somaliland uma baahna cid dhex dhexaadisa\nMarch 28, 2015 (GO)- Wasiirka Arrimaha Gudaha Dowladda Federaalka Soomaaliya Cabdiraxmaan Maxamed Xuseen "Odawaa" ayaa rajo wanaagsan ka muujiyey in dib mar kale loo ambaqaado wada xaajoodkii u socdey Dowladda Federaalka iyo Somaliland.\nOdawaa oo la hadlay warbaahinta Dowladda Federaalka ayaa sidoo kale sheegay inaan loo baahneyn in Soomaalida cidi dhex gasho balse ay muhiim tahay in iyagu si madax bannaan u wada hadlaan khilaafka jirana xal loo helo.\n"inaan wada hadalno ayaanba diyaar u nahaye dadka kale maxaa looga baahan yahay? Su’aashaas waxay u baahan tahay jawaab. Wadahadalka marka aad diiddo ayaa waxaa la yiraahdaa qofka gogosha halla soo galiyo… aan wada hadalno, waan ku heshiin karnaa waxa naga dhaxeeyo" ayuu yiri.\nHadalka Wasiirka Arrimaha Gudaha Soomaaliya ayaa kusoo aadaya toban maalmood kadib markii Wasiirka Arrimaha Dibadda Somaliland Maxamed Biixi Yoonis uu sheegay in aysan mar dambe hor fariisan doonin ergada Dowladda Federaalka haddii aan la helin cid dhex dhexaadisa.\nBishii hore ee February waxaa fashilmey shir ka dhici lahaa magaalada Istanbul ee dalka Turkiga kaasoo ergooyin Soomaaliya iyo Somaliland kala metelayaa isku soo hor fariisan lahaayeen.\nShirka ayaa qabsoomi kari waayey kaddib markii Somaliland shardi ka dhigtey in ergada Dowladda Federaalka laga saaro xubno -sida Somaliland ku dooddey- deegaan ahaan kasoo jeeda dhulkeeda arrintaasoo wafdiga Dowladda Federaalku ka biyo diideen.\nDecember 2014, waxaa magaalo madaxda dalka Jabuuti ee Jabuuti ku kulmey Madaxweyneyaasha Dowladda Federeraalka iyo Somaliland; Xasan Sheekh Maxamuud iyo Axmed Maxamed Siilaanyo. Heshiis dhowr iyo toban qodob ka koobnaa ayey labada dhinac wada saxiixdeen xilligaas, waxaan ku jirtey in lasii dardargeliyo wadahadallada.\nMas'uuliyadda qabsoomid la'aanta shirkii Istanbul, labada dhinac midba midka kale ayuu ku eedeeyey.


Ciyaaryahankii hore ee England Karen Carney ayaa tirtirtay barteeda Twitter-ka kadib markii ay aflagaadeeyeen kooxda Premier League ka dhisan ee Leeds United.\nCarney wuxuu ahaa nin ka faallooda barnaamijka Amazon Prime ee Leeds 5-0 kaga badisay West Brom usbuucii la soo dhaafay, iyadoo falanqeyntiisa ay ka hor timid kooxda weyn ee Leeds United.\nCarney ayaa soo jeediyay in sababta Leeds loogu dallacsiiyay Premier League ay sabab u tahay Virus-ka Korona, oo runta ka fog maadaama Leeds ay la dhacday qeybta labaad xilli ciyaareedkii hore ka hor inta uusan Korona Fayras bilaabin.\nDad badan ayaa ku dhaleeceeyay haweeneyda inay qaddarinayso shaqada adag ee ciyaartoyda Leeds iyo maamulahooda Biesla.\nLaakiin kooxda ayaa jawaab ka bixisay dhamaadka ciyaarta iyagoo bartiisa Twitter-ka soo dhigay:\nSababtoo ah Fayraska ‘Corona Virus’, ayay soo galeen. ” Waxaan ku guuleysanay horyaalka 10 dhibcood. Salaama Prime Video Sport. ”\nJawaabta kooxda ayaa albaabka u furtay in taageerayaasha kooxda ay fariimo anshax xumo ah u diraan gabadha, taasoo hada keentay in 33 jirkaan uu ka tago akoonkiisa uu ku leeyahay baraha bulshada uuna tirtiro akoonkiisa oo ay ku jiraan 78,000 oo qof.\nMarkii uu soo baxay warka ah in Carney ay tirtirtay koonteeda, taageere ayaa qoray: “Waxaan rajeynayaa inaad ku faraxsan tahay Leeds United, waxaad u furtay albaabka kadeedka galmada ee iyada ka dhanka ah waxaanan rajeynayaa inaad ku faraxsan tahay inaad ka jawaabtay.”\nIsla waqtigaas, weriye Max Rushden ayaa qoray: “Waxay u egtahay in Karen Carney ay tirtirtay akoonkeeda Twitter. Maxay ceeb ku tahay qof inuu ka tago barta xiriirka bulshada.\n“Naxariista dhaha meeshan ma badaleyso laakiin fadlan.”\nMaqnaanshaha Manchester United


Monday June 04, 2018 - 07:43:51 in Wararka by Super Admin\nWararka ka imaanaya Yemen ayaa sheegaya in dagaallo culus ay ka socdaan hareeraha magaalada istiraatiijiga ah ee Al Xudeyda, isbaheysiga Sacuudiga iyo imaaraatka Carabta ay hoggaaminayaan ayaa ku dhawaaqay olole dagaaleed ay ku qabsanayaan magaalada Dekadda leh ee Al Xudeyda oo hadda ay maamulaan maleeshiyaadka Xuuthiyiinta.\nDuqeymo ba'an oo ay geysanayaan diyaaradaha isbaheysiga Carabta ayaa lagasoo sheegayaa tuulooyin iyo deegaanno hoos yimaad magaalada Al Xudeyda oo ay kutaal dekadda ugu weyn wadanka Yemen ahna meesha kaliya ee lagasoo daabulo gargaarka Bani'aadanimo sida ay sheegayaan wakaaladaha wararka.\nAfhayeen u hadlay ciidamada Xukuumadda maqaar saarka Cabdi Rabih Haadi Mansuur ayaa warbaahinta u sheegay in ay kusii siqayaan magaalada Al Xudeyda oo dhacda xeebaha galbeed ee Yemen.\nSawirro lagu faafiyay baraha Internetka ayaa muujinaya saanado hub ah oo ay kamid yihiin sawaariikh iyo walxaha qarxa oo laga qabtay Xuuthiyiinta, isbaheysiga Carabta wuxuu sheegay in uu gacanta ku dhigay warshado maxalli ah oo Maleeshiyaadka shiicada ay ku farsameynayeen sameynayaan walxaha qarxa iyo goobo ay ku qarsanayeen sawaariikhd Balaastigga.\nDowladda Mareykanka iyo Hay'adaha waxa loogu yeero Q.Midoobe ayaa walaac ka muujiyay dagaalka Xudeyda waxayna isbaheysiga Sacuudiga iyo Imaaraatka uga digeen qabsashada magaalada oo sababi kari in ay xiranto dekadda weyn ee Al Xudeyda.


General Wamala "Maamulka DF waa sidii canug naas nuug ah oo caawimaad waliba u baahan"\nWritten by gobal on 15 January 2013. Taliska Ciidamada Afrikaanta ee Soomaaliya kaga jira dagaalka ay wakaalka uga yihiin reer galbeedka ayaa ka sheeganaya dhaqaalo la'aan, mooraal jab iyo mandate-kooda oo dhacaya 2 bilood ka dib, waxaana ay ka dalbadeen reer galbeedka si deg deg ah arrimahaasi in loo xaliyo.\nTaliyaha Ciidamada Lugta ee Uganda General Katumba Wamala oo socdaal kormeer ah ku tagay Soomaaliya ayaa baaq ugu diray dawladaha markii hore sameeyay mashruuca "AMISOM" in ay wax ka qabtaan arrimaha hadda taagan oo la dardar geliyo waxa uu ugu yeeray nabadeynta Soomaaliya.\nMaamulka DF iyo maleeshiyaadkooda mooryaanta ah ayuu ku sheegay General Wamala in ay yihiin caruur hadda soo koreysa oo naas nuugmo ku jirta, sidaa darteed ay xaalad adag geli doonaan haddii la waayo taageerada loo soo marsiinayo ciidamada Afrikaanka.\n"Soomaalia (Maamulka DF) waa sidii canug naas nuug ah, waxey isaga baahan tahay wax waliba oo caawimaad ah" ayuu yiri taliyaha Ciidamada Lugta Uganda ee soo booqday Soomaaliya.\nCiidamada Afrikaanta ayaa Boolis iyo Milatari u ah Maamulka DF, halka reer galbeedkuna ay heystaan dhanka sirdoonka, taas oo muujineysa maamulka Xasan Sheekh inuu yahay mid liita oo midab Soomaali xittaa aan laheyn.\nGeneralka Ugaandheeska ayaa sidoo kale sheegay socdaalkiisu inuu muhim ahaa dhiira gelinta ciidamada Uganda ee hogaaminaya howlgalka dhiig-dhaqaale ku badalashada ee ku keenay dalalka Afrikaaku in Soomaaliya ay ka dagaallamaan iyagoo ka wakiil ah reer galbeedka ku soo yaabay dagaallada Ciraq iyo Afghanitsan.


Odowaa oo runta u sheegay Jubaland & P/Land | Caasimada Online\nHome Warar Odowaa oo runta u sheegay Jubaland & P/Land\nOdowaa oo runta u sheegay Jubaland & P/Land\nBaydhabo (Caasimada Online) – Wasiirka arimaha gudaha Xukuumada Soomaaliya C/raxmaan Xuseen Odowaa ayaa markii ugu horeysay si cad u sheegay in deegaanada laga sameeyay maamulka Bakool sare ay toos u hoos yimaadaan maamulka Koofur Galbeed.\nC/raxmaan Maxamed Xuseen ayaa sheegay in maamulka laga dhisay magaalada Ceelbarde ay ka warqabaan dowlad ahaan, ayna ka shaqeyn doonaan sidii arimahaasi xal looga gaari lahaa.\nIsaga oo la hadlay laanta afka Soomaaliga ee VOA ayuu sheegay in maamulka koofur galbeed ay kala shaqeyn doonaan sidii loo dhameyn lahaa go’aanka ay qaateen qaar kamid ah beelaha daga gobolka Bakool.\nSidoo kale wasiir Odowaa, wuxuu tilmaamay in mar walbaa ay dhacdo in beelaha qaar aysan ku qancin maamulada loo dhiso, laakiin wax wanaagsan aysan aheyn in degmooyin maamul loo sameeyo.\nMaamulka Koofur galbeed ayaa horey u shaaciyay in marnaba aysan aqbaleynin in deegaano hoostaga maamulkoosa laga dhiso maamul kale, waxayse arinta u muuqataa dagaal siyaasadeed oo u dhaxeeya maamulka Jubbaland iyo Koofur Galbeed.\nPuntland oo isxulufeysi siyaasadeed uu kala dhaxeeyo Jubbaland ayaa taageertay dhismaha maamulka Bakool sare ee gobolka Bakool.


Ismaamulada Garissa iyo Wajeer oo lagu sheegay inay ka mid yihiin degaanada ay ka dhici karaan xatooyada imtixaanada – The Voice of Northeastern Kenya\nIsmaamulada Garissa iyo Wajeer oo lagu sheegay inay ka mid yihiin degaanada ay ka dhici karaan xatooyada imtixaanada\nGolaha imtixaanada qaran ee dalka ee magaciisu loo soo gaabiyo KNEC ayaa shaaca ka qaaday inay jiraan warqado been abuur ah oo la doonayo in lagu khiyaano waalidiinta iyo ardayda isku diyaarinaya imtixaanada qaran ee sannadlaha ah.\nKNEC ayaa sheegtay inay jiraan ilaa iyo 6 ka mid ah ismaamulada dalka oo ay maamulayaasha qaar ee dugsiyada ay dejiyeen qorsho ay ku doonayaan inay ardayda ugu fududeyaan qishka ama xatooyada imtixaanada gaar ahaan imtixaanka fasalka afaraad ee dugsiyada sare ee KCSE-da.\nMaamul goboleedyadan ayaa kala ah Meru, Kiambu, Garissa, galbeedka Pokot, Kisii iyo Wajeer.\nGuddoomiyaha golaha imtixaanada qaran Prof. George Magoha ayaa intaasi ku daray in sido kale baaritaano lagu sameynayo qeybo ka mid ah gobolkii hore ee Nyanza.\nProf. Magoha oo tusaale u soo qaatay arrin uu sheegay inay ka jirto Garissa ayaa waxaa hadaladiisa ka mid ahaa\nSido kale sarkaalkan ayaa carrabka ku dhuftay in magacyada maamulayaasha la tuhunsanyahay lagu wareejiyay laamaha ammaanka si ay tallaabada habboon u qaadaan.\nProf. Magoha ayaa sido kale sheegay inay jiraan xarumo waxbarasho oo lagu qabanaya ducooyin iyo howlo kale oo la doonayo in niyadda loogu dhiso ardayda in kastoo wasaaradda tacliinta ay horay u shaacisay inaan arrimahaasi la sameyn karin xili dugsiyeedka saddexaad ee sannadka.\nGuddoomiyaha KNEC ayaa hoosta ka xariiqay inay jiraan maamulayaal ardayda ka qaadaya lacago ay sheegayaan inay u adeegsanayaan in looga caawiyo dhanka imtixaanada.\nXoghayaha wasaaradda waxbarashada ee dalka Dr. Belio Kipsang ayaa sheegay inay wada shaqeyn dhow kala dhexeyn doonto wasaaradda arrimaha gudaha si loo sugo amniga xarumaha imtixaanada lagu qabanaya.\nSido kale waxaa uu carrabka ku dhuftay in tallaabo laga qaadayo cid waliba oo isku dayda inay sameyso ama fududeyso xatooyada imtixaanada.\nDr. Kipsang ayaa sido kale sheegay in si weyn loo sugi doono ammaanka degaanada ay dhawaan saameyeen iskudhacyada ama falalka amni darrada oo ay ka mid tahay ismaamulka Narok.\nSido kale xoghayaha ayaa shaaciyay in natiijada imtixaanada fasalka afaraad ee dugsiyada sare la soo bandhigi doono ka hor 25-ka bisha Disembar ama laba iyo tobnaad ee sannadkan.\nSannadkii hore waxaa waxba kama jiraan laga soo qaaday natiijadii 1,205 arday ah oo u fariistay imtixaanka KCSE-da kadib markii la ogaaday inay sameyeen falal aanan habboonayn.\n← Madaxweynaha dalka oo la kulmay ganacsatada Canada\nDowladda soomaaliya oo shaacisay lacagaha lagu leeyahay →


Faahfaahino Laga Helayo Qaraxa Ka Dhacay Magaalada Jiddah. – Calamada.com\nFaahfaahino Laga Helayo Qaraxa Ka Dhacay Magaalada Jiddah.\nRuux soo xirtay Suun ay ka buuxaan walxaha qarxa ayaa isku qarxiyay meel ku dhowÂ Qunsuliyadda ay Dowladda Saliibiyada ee Mareykanku ku leedahay magaalada Jiddah ee Dalka Sacuudiga.\nWasaaradda arrimaha gudaha ee Dowladda daba dhilifka ee Sacuudiga ayaa ku warrantay in qaraxaasi uu ku dhaawacmay ugu yaraan hal Askari oo ka tirsanaa Ciidamada Ammaanka.\nAfhayeen u hadlay Wasaaradda ayaa sheegay in ruuxa bam isku soo xiray uu labadii habeenimo ee xalay isku qarxiyay halka ay iska galaan Waddada lagu magaacaabo Shaaric Filastiin iyo Shaaric Xaaâ€™il ee magaalada Jiddah, waxaana qaraxa uu dhacay markii Ciidamada Amnigu ay isku dayeen inay qabtaan Ninkaasi.\nBayaan ay soo saartay Wasaaradda arrimaha gudaha ee Dowlada daba dhilifka Sacuudiga ayaa waxaa lagu sheegay in Ciidamada Booliiska ee ka agdhawaa Qunsuliyadda Mareykanka ee magaalada Jiddah ay ka shakiyeen ruuxa is qarxiyay markii uu kusoo dhawaaday goob ay Ciidamadu joogeen, iyadoona uu qaraxa uu fuliyay markii lagu amray inuu istaago si loobaaro.\nGoob jooge ayaa u sheegay Wakaaladda wararka ee Reuters in Saacad kadib Qaraxaas uu maqlay Seddax qarax kale oo xooggan oo ka dhacay meel ku dhow Qunsuliyada, iyadoona illaa iyo hadda aan si rasmi ah loo sheegin waxa ay qaraxyadaasi ahaayeen.\nDhinaca kalena Afhayeen u hadlay Wasaaradda arrimaha dibadda ee Mareykanka ayaa xaqiijiyay qaraxyada ka dhacay meel u dhow Qunsuliyadda ay ku leeyihiin magaalada Jidda, isagoona tilmaamay inaysan jirin wax khasaare ah oo qaraxyadaasi kasoo gaaray Shaqaalaha Qunsuliyadda.\nPrevious: Dhageyso Warka Duhur Ee Andalus 29-09-1437 Hijri.\nNext: Dhageyso Barnaamijka Caalamulyowm Ee Andalus 29-09-1437 Hijri.


Hordhac: Crystal Palace vs Man Utd – Red Devils Oo Dooneysa Inay Difaacato Kaalinteeda 3aad %\nManchester United, ayaa waxay usafri doontaa dhigeeda Crystal Palace si ay ula dheesho kulan tirsan horyaalka Premier League, ee wadanka Ingiriiska, xili Red Devils ay dooneyso inay kusoo laabato kaalinteeda labaad.\nLiverpool, ayaa hada fadhisa booskaan, taasoo leh 60 dhibcood, halka United ay ku jirto kaalinta saddexaad waxaana ay leedahay 59, iyadoona hadii ay ka badiso maanta Crystal Palace, tegi doonta 62 Buundo.\nHadaba, halkaan hoose waxaan idin kugu soo gudbin doonaa wax walba oo aad uga baahan tahay ciyaartaan ka tirsan wareega labaad ee EPL, gaara ahaan kulamada 29, iyadoona Natiijada aad Laacib.so ka heli doonto.\nKooxda martida loo yahay ee Crystal Palace, ayaa waxaa ciyaartaan ka maqnaan doona weerar yahankeeda Wilfried Zaha, kaasoo dhaawac dhanka Jilibka ah, saalada Qaliinka waqti xaadirkaan usaaran.\nLaakiin, kooxda macalin Hodgson waxay dib uheli kartaa ciyaartaan wiilasheeda kala ah: Martin Jeffrey Schlupp iyo James Tomkins, kuwaasoo dhamaantooda ka qeyb qaatay tababarkii leyskugu diyaarinayay kulankaan.\nGeesta kale, Manchester United waxaa kulakaan ka maqnaan doona ciyaartoyda kala ah: Marouane Fellaini, Daley Blind, Zlatan Ibrahimovic iyo Herrera, laakiin waxaa soo laaban kara Marcos Rojo, kaasoo dhaawac ahaa.\nCRYSTAL PALACE: Hennessey|Wan-Bissaka, Tomkins, Kelly, Schlupp|Riedewald, Milivojevic, McArthur|Townsend, Benteke, Sorloth\nMAN UNITED: De Gea|Valencia, Lindelof, Smalling, Young|McTominay, Matic, Pogba|Lingard, Lukaku, Sanchez\nKulanka: Crystal Palace vs Man United


Baidoa Media Center » Alshabaab oo ka hadashay hadalkii kasoo yeeray shalay Xisbul Islaam.\nAlshabaab oo ka hadashay hadalkii kasoo yeeray shalay Xisbul Islaam.\nSeptember 25, 2012 - Written by admin - Edited byadmin Ayada oo uu shalay sheegay Sheekh Maxamed Macalin oo horay u ahaa afhayeenkii ururkii Xisbul Islaam inuu ururkaasi dib uga laabtay midowgii uu horay ula midoobay Alshabaab ayaa waxaa maanta ka hadlay warna kasoo saaray hadalkaas afhayeenka guud ee howlgalada Xarakada Alshabaab Sheekh Cabdicasiis Abuu Muscab.\nSheekh Abuu Muscab waxa uu sheegay inay af iyo adinba ku difaacayaan midnimadii ay horay u gaareen mujaahidiinta isaga oo sidoo kalena sheegay in hadalka soo yeeray looga gol leeyahay in jagooyin iyo wax lamid ah looga helo dowlada cusub.\n“Hore ayaa loo soo saaray qaraarkeena Siyaasadeed ee ku aadan midnimadii la gaaray oo la isku dayo in la xagal daaciyo ama ururo cusub la sameeyo, inaga oo ah ciidankana waxaan u diyaarsanahay in aan fulino qaraarkaas” ayuu yiri Sheekh Abuu Muscab.\nHOOS KA DHEGAYSO HADALKA ABUU MUSCAB.


Habdhaqankii Donald Trump Ee Ka Yaabiyay Shacabka Maraykanka | Saxafi\nHome Xiisaha Warar iyo Dhacdooyin Habdhaqankii Donald Trump Ee Ka Yaabiyay Shacabka Maraykanka\nHabdhaqankii Donald Trump Ee Ka Yaabiyay Shacabka Maraykanka\nFaallo doodi hore ee dhex martay labada Musharax ee Doorashada Madaxtooyada Maraykanka, wargeyska Saxafi ka diyaariyay, ayaa si wayn inoogu faah faahisay, qaabka shacabka Maraykanku u qiimeeyaan, doodaha loo qabto Musharaxiinta u ordaya doorashada.\nhaddaba aynu wax yar ka soo qaado qodob ku jiray faalada Wargeyska Saxafi kaga hadlay shuruudaha dadka Maraykanku ku qiimeeyaan Musharaxa, taas oo ahayd muuqaalkiisa shakhsiyadeed ee uu masraxa la soo gol joogsado, kaas oo afka qalaad loogu yeedho (Body Language)ka.\nMuuqaalka hab dhaqanka musharaxu waa shuruuda ugu muhiimsan ee dadka Maraykanku ku qiimeeyaan musharaxooda, gaar ahaan cod bixiyayaasha madaxa banaan ee aan wali la kala safan labada musharax.\nDoodii ugu danbaysay ee labada Musharax Hillary Clinton iyo Donald Trump ee habeenkii Isniintii soo galayay, loogu qabtay jaamacada Washington, oo ahayd mid si wayn indhaha loogu hayay, aadna loo danaynayay, ayaa labada Musharax midba waji iyo muuqaal si laga akhrisan karo jawigiisa runta ah la soo galay.\nMusharaxa xisbiga Dumuqraadiga Hillary Clinton, oo iyadu ku guulaysatay doodii tan ka horaysay, waxay masraxa soo gashay iyadoo dhoola cadaynaysa, isla markaana weji furnaan sida qoraxda u nuuraysa ku darsatay ku lamaan tahay.\nHalka musharaxa la tartamaya Donald Trump uu masraxa ka soo galay isaga oo socodkiisu laga dareemayo sidii qof tiicaya oo daal badani ka muuqdo, waji gabax wayna hadheeyay, wuxuu ahaa qof fir fircoonidu gabi ahaanba ka luntay.\nHalka Hillary Clinton isku dayday inay dadkii madasha ku sugnaa wada salaanto, waxaanay iyadoo shuruuda dooda ilaalinaysa ay haddana madaxa u ruxday ka soo qayb galayaashi dooda labaad ku sugnaa.\nSidii caadadu ahayd waxa bilaabantay doodi, waxaanay ahayd mid aanay sidii tii ka horaysay, aanu hadalku ku koobnayn labada musharax oo waxa ku badnaa su’aalaha dadka madasha ku sugan, xubnaha dooda daadihinaya iyo internet-ka laga soo waydiinayo.\nTrump iyo Hillary Clinton waxa mid walba la siiyay labo daqiiqo oo ay ku furtaan dooda, waxaana sida habdhaqanka doodu yahay, lagu horaysiiyay Donald Trump oo magaciisu tirsiga xarfaha (ABC)-da ka horeeyo ka Hillary Clinton.\nLaakiin labadiisi daqiiqo may ahayn kuwo loo soo joogsado uu ku kasbado dhegaha daawdayaasha madasha iyo kuwa warbaahinta kala socda, sidii lagu yaqaanayna wuxuu ku dhamaystay canbaaraynta iyo weerarka Hillary Clinton.\nMarkii la soo gaadhay Hillary Clinton, waxay ku bilaabatay hadalo ujeedaysan oo taageero doon iyo olole isugu jira, waxay markiiba taabatay fadeexada hadhaysay musharaxa la tartamaya, waxay muujisay sida ay uga xumaatay hadal laga baahiyay Donald Trump wakhti uu haweenka cay iyo hadalo dhalaan nimo ka muuqato ku durayo.\nWixii intaa ka danbeeyay waa la isku muruxsaday oo midba mar ayuu makarafoonka boobay, laakiin waxaa layaab lahayd in Trump uu markiiba waji gabax bilaabay, oo sida dadka qaadka cunaa u yaqaanaan ka doolakhay wajiga iyo labada daan.\nWuxuu ahaa mid marba sidii qof ciyaal iskuul ah u daba soconaya Hillary, wuxuu ka cadhooday su’aalo la waydiiyay oo markii uu jawaabtooda ka meeraystay laga codsaday inaanu ka bixin dooda.\nSida warbaahin badan oo dalka Maraykanka laga leeyahay tilmaamayso, Donald Trump waxa loogu taag waayay in lagu soo dabaalo dooda, waxaanu ku guul daraystay inuu ka jawaabo su’aalaha la waydiiyay, is difaacistiisana waaqaca dhabbta ah ku saleeyo.\nTrump waxa ka muuqday Samir daro, oo ah mid dadka Maraykanku u yaqaanaan kalsooni daro iyo fududayd, wuxuu tiraba dhawr jeer qabsaday labadii wariye ee dooda hogaaminayay, ilaa uu ku tilmaamay inay la safan yihiin Hillary Clinton, “Waa dood sadex qof iyo qof wada doodayaan.” Sidaa waxa yidhi Donald Trump oo ka cadhooday markii loo sheegay in wakhtigu ka dhamaaday.\nMar kale ayuu Donald Trump isaga oo ka boodsan dhex dhexaadiyayaasha Dooda uu af labadii waaxay, waxaanu yidhi, “Iyada waxaad u ogolaateen inay daqiiqad iyo afartan ilbidhiqsi sii hadasho, Aniguna haddaan ilbidhiqsi dhaafiyo waad igu qaylinaysaan.”\nLabada Suxufi ee dooda daadihinayay oo Nin Iyo Gabadh kala ahaa ayaa ka kala socday labada Telefishan ee CNN iyo CBS-, waxaanay ahaayeen sida la sheegay labao qof oo degan, si hufana u hagayay dooda.\nLaakiin Musharax Donald Trump oo markiiba duqayn iyo eedayn ku miisay wuxuu lumin gaadhay habsami u socodkii dooda, wallow ay ka dhego adaygeen haddana waxa xanaaq yar laga dareemay suxufiyada dooda la daadinaysay wariyaha CNNta ka socday.\nMuuqaalka ugu layaabka badnaa Donald Trump ee sida wayn loogu baahiyay baraha xidhidihka bulshada ee Internet-ka ayaa ahaa, markii Hillary Clinton oo hadlaysa uu sidii qof cadhaysan ugu soo dhaqaaqay, una soo dabo istaagay, ficiladaas oo dadka qaarkood moodeen inuu dagaalamayo ama makarafoonka uu ka boobayo.\nBogga lixaad ee Wargeyska Saxafi, cadadkii 1643 ee soo baxay Salaasa, October 11, 2016\nHillary Clinton may arkayn oo waxay ku jeeday dadweynaha iyo kamaradaha, waxaanu isaga oo sidii qof dagaalamaya ama cadhadu taabatay u socda uu u soo dhaqaaqay dhinaceeda, laakiin markii uu wax yar u jiro ayuu istaagay, ficilka noocan oo kale ah ayaa ka wada yaabiyay taageerayaasha Trump iyo dadka sida wayn uga soo hor jeeda labadoodaba.\nDonald Trump oo hadalkiisu mar walba muran ka dhaliyo dalka Maraykanka, waxa uu ku darsaday in xitaa ficiladiisa iyo dhaq dhaqaaqiisuna la mid noqdaan oo laga wada yaabo, sidaa waxa tidhi gabadh ka mid ah dadkii aragtidooda ka dhiibtay hab dhaqanadii layaabka lahaa ee Donald Trump.\nGabo gabadii markii xafladu dhamaatay, Donald Trump wuxuu degdeg ugu tagay, xaaskiisa iyo carruurta uu dhalay, halka Hllary Clinton ay salaam la dhex qaaday dadkii madasha ku sugnaa ee dooda ka soo qayb galay.\nXaaladan kala fog ee labada musharax ayaa fasiraad wayn laga bixiyay, waxaanay dadku isla wada qireen in Donald Trump sidii feedh yahan laga badiyay oo lagaga adkaaday dagaalka uu ehelkiisa degdeg ula fadhiistay, halka Hillary Clintona sidii qof musharax ah oo cod doonaya ay ka dhamaystiratay dhamaan waxyaabihii looga baahna oo dhan.\nDoorashada Madaxtooyada Maraykanka\nPrevious articleUgandan Geologists Explore Somaliland\nNext articleMadaxweynaha Turkiga Rajeb Dayib Edogan Oo Booqday Biriishkii Boqlaad Ee Intuu Xukunka Hayay Uu Dhisay


Wararka - Cajaladaha aluminium ee aluminium ee aadan waligaa isticmaalin\nMarkay tahay cajaladda aluminium aluminium, waxaan aaminsanahay inaynu dhammaanteen aqoon u leenahay, maadaama badanaa laga arki karo qaybta qalabka guryaha.\nUgu horreyntii, cajaladda aluminium ee aluminiumku waxay ka samaysan tahay xabag cadaadis leh oo xasaasi ah, oo lagu daray astaamaha aluminium-bireedka iska caabinta heerkulka sare, aan la mari karin, sidaa darteed waxay leedahay saameyn aad u wanaagsan oo dahaadh ah, laakiin sidoo kale waxay leedahay waxyaabo milicsiga noloshayada, foornooyinka, microwave foornooyinka ayaa lagu dabaqi doonaa. Dabcan, waxaa sidoo kale jira codsiyo badan oo ku saabsan warshadaha baabuurta.\nHoos waxaad ka heli doontaa wax yar oo ka mid ah alaabooyinka aluminium ee ugu muhiimsan.\n(A) Cajalad aluminium ah oo caadi ah oo la duubay / aan duubnayn\nBadeecadani waa badeecad caan ku ah suuqa, nafwaayaha wanaagsan, daboolka wanaagsan, shaqada gaashaan ee elektromagnetic. Waxaa badanaa loo isticmaalaa gaashaamida elektromagnetic ee noocyada kala duwan ee alaabta elektarooniga ah, iyo kuleylka kuleylka ee qalabka guryaha iyo ganacsiga.\n(B) Hal iyo laba-geesood oo aluminium ah oo duuban oo leh xoojin\nBadeecadani waa shey isku dhafan oo leh xoojinta dunta dhalada ee udhaxeysa aluminium iyo warqad kraft ah, oo leh shaqooyinka cajalad aluminium caadi ah, laakiin sidoo kale biyuhu, caaryada-cadeynta iyo kuleylka kuleylka. Waxaa loo isticmaalaa dahaadhka dhuumaha, ilaalinta bannaanka ee kululaynta iyo qalabka qaboojinta, iyo kuleylka kuleylka dhismooyinka iyo hudheelada.\n(C) Cajaladda aluminium ee fiber fiber-ka ah\nBadeecadani waxay ka samaysan tahay aluminium aluminium ah iyo maro dhalo ah oo galaas ah ka dib markii ay isku dheggan tahay, oo leh waxqabadka uumiga uumi-biyoodka wanaagsan, waxqabadka ka-hortagga oksaydhka, aashitada daciifka ah iyo caabbinta alkali, qarax-caddayn iyo olol-celin. Waxaa badanaa loo isticmaalaa daboolida tuubooyinka iyo dhisida lakabyo milicsiga ah ee nidaamyada kululaynta dabaqa korantada.\n(D) Cajalad aluminium ah oo olol celinaysa\nCajalad isku-dhafan oo olol-celis ah oo leh aluminium saafi ah oo ah maaddada aasaasiga ah, ku dheji alaabada ololka, ka dibna waxqabadka wanaagsan ee warqadda go'doominta silikoon cad sida isku-darka safka. Iyada oo leh diir sare, isku dheelitirnaan wanaagsan oo bilow ah, isku-xirnaan, sifooyin holac olol wanaagsan. Waxay ku habboon tahay marinnada hawada, darbiyada, iyo dahaarka biraha, iyo sidoo kale dahaadhka baabuurta iyo tareenka, dahaarka tuubada markabka, iwm.\n(E) rinjiga madow ee aluminium aluminium ah\nSi shaqaaluhu ugu shaqeeyaan jawi dheer oo ku shaqeeya isha bini'aadamka ma dareemi doono daal, dusha sare ee la isticmaalayo daahan madow. Waxay leedahay shaqooyinka nuugista iftiinka, nuugista codka, qoyaan-caddeynta, ka-hortagga daxalka, kuleylka kuleylka, ilaalinta kuleylka, ololka, iyo wixii la mid ah. Waxay inta badan ka ciyaareysaa doorka ilaalinta qafiska ilaalinta ee hoolka xafladaha iyo hoolalka xafladaha.\n(F) Cajaladda filimka ee aluminium-ku dahaadhan\nBadeecadani waxaa lagu daboolay lakabka aluminium aluminium ee filimka, kuleylka kuleylka, ka hortagga daxalka, gaashaan elektromagnetic, sifooyin xoog leh. Waxaa badanaa loo isticmaalaa qurxinta gudaha, daabacaadda warshadaha iyo deegaanno kale.


Ciidamada NISA oo soo Bandhigay Sawiradda Ninkii Waday Gaarigii Shalay ku Qarxay Suuq Bacaad (SAWIRRO) - Hablaha Media Network\nCiidamada NISA oo soo Bandhigay Sawiradda Ninkii Waday Gaarigii Shalay ku Qarxay Suuq Bacaad (SAWIRRO)\nHMN:- Ciidamada Nabad sugida iyo Sirdoonka qaranka (NISA)ayaa maanta soo bandhigay sawiradda, nin shalay ay qabteen oo la sheegay inuu gaari qarax ka buuxo soo dhigay dhabarka danbe ee masaajidka Sheekh Cilmi oo ku yaala xaafadda Suuq Bacaad ee Degmada Yaaqshiid.\nSarkaal ka tirsan Hay’adda Nabad Suggida, oo warbaahinta u sheegay in ninkan uu xog badan siiyay Saraakiisha Nabad Suggida, isagoona sheegay inuu muhiim u ahaa weerarada iyo qaraxyada ay Shabaabku ka gaysan jireen Magaalada Muqdisho.\nSarkaalka Nabad Suggida ka tirsan oo codsaday inaanan magaciisa loo adeegsan warbaahinta ayaa yiri “Ninkan aad u jeedaan wuxuu inoo sheegay in qaraxyo badan oo ka dhacay Magaalada Muqdisho uu wax ka soo maleygay, sida wuxuu inoo sheegay inuu isagu dhigay Isgoyska Siinaay gaari 18-kii bishii August halkaasi la dhigay, isla-markaana ku qarxay.”\nSarkaalka ayaa waxaa kale oo uu yiri “Wuxuu kaloo ninkani cadeeyay markii aan waraysi dheer la yeelanay inuu isagu geeyay gaarigii qaraxa la soo saaray ee 25-kii bishii August lagu weeraray maqaaxida Banadir Beach ee Xeebta Liido, inkastoo qaraxaasi uu fashilmay, ninkii loogu talla-galay inuu is qarxiyana la qabtay.”\nWaxaa layaab leh ayuu yiri sarkaalka, in ninkani uu xitaa inoo sheegay inuu kamid ahaa nimankii argagixisada UGUS ee 25-kii bishii June weerartay Hotelka Naasa Hablood, uuna waday gaarigii ay la socdeen ragaasi, isla-markaana uu halkaasi dhigay, ka dibna uu goobta ka cararay.”\nWuxuu sarkaalku intaasi ku daray in Macluumaad badan ay ka heleen dembiilahan ka tirsan UGUS, waxaan rabaa inaan idiin cadeeyo, in ninkani maalmaha soo socda Saxaafadda loo soo bandhigi doono si uu sharaxaad ugu bixiyo howlihii uu qaban jiray.\nSarkaalka ka tirsan mintidiinta Ururka Al Shabaab oo weli aan la shaacin magaciisa, ayaa waxaa da’diisa lagu sheegay inuu yahay 37 jir ka yimid Degmada Baraawe ee Gobolka Shabellaha Hoose.


Ciidamada dowladda iyo kuwa Itoobiya oo saakay isaga baxay Moqokori iyo Al-shabaab oo la wareegtay – Bulshoweyn Online | Your Source Of News And Entertainment\nCiidamada dowladda iyo kuwa Itoobiya oo saakay isaga baxay Moqokori iyo Al-shabaab oo la wareegtay\nWararka naga soo gaaraya deegaanka Moqokori ee gobolka Hiiraan ayaa waxay sheegayaan in ciidamada militeriga ee dowladda federaalka Soomaaliya iyo kuwa Itoobiya ay gebi-ahaan isaga baxeen deegaankaas, iyadoona ilaa iyo haatan la ogeyn meeshii ay u dhaqaaqeen.\nCiidamadaan oo mudooyinkii ugu dambeysay ku sugnaaa deegaanka Moqokori ayaa sida la sheegay laga war-helay in aroortii saakay ay halmar isaga baxeen deegaanka, waxaana muddo saacado kadib ahna halkaasi la wareegay ciidamo ka tirsan Xarakada Al-shabaab.\nIlaa iyo haatan lama oga sababta rasmiga ah ee ka dambeeysa in ciidamada militeriga ee dowladda federaalka Soomaaliya iyo kuwa Itoobiya ay isaga baxaan deegaankaasi Moqokori, waxaana maanta deegaankaasi isugu soo baxay boqolaal dadweyne ah oo usoo daawasho tagay sida ay Al-shabaab usoo galeen deegaanka.\nXiriir aynu la sameynay mas’uuliyiinta deegaanka Moqokori ayaa inoo suurto galin, balse warar madax-banaan ayaa inoo xaqiijiyay in ciidamadaasi isaga baxay deegaankaasi ay u ruqaansadeen dhinaca degmada Maxaas ee gobolka HIiraan.\nSi kastaba ha ahaatee, ma ahan markii ugu horeeysay ee ciidamada dowladda federaalka Soomaaliya iyo kuwa Itoobiya ay isaga baxaan deegaano ka mid ah gobolka Hiiraan, waxaana deegaanada ay ka baxaan ciidamadaasi islamarkiiba dib ula wareega dagaalyahadda Al-shabaab.


Guuxa Shacabka Puntland iyo Ismoogaysiinta Deni | JAMHURIYADDA\nHome Gudaha Guuxa Shacabka Puntland iyo Ismoogaysiinta Deni\nGuuxa Shacabka Puntland iyo Ismoogaysiinta Deni\nWaxaa soo kordhaya cadaadiska siyaasadeed ee gudaha Maamul-goboleedka Puntland ee Soomaaliya ka haysta Mudane Saciid Cabdullahi Deni. Xiisadahan waxay salka ku hayaan labo arrimood oo kala ah (1) Kaalinta Puntland ku leedahay hanaanka federaalaynta dalka; iyo (2) Maalgashiga Imaaraadka Carbabta ku samayno ilaha dhaqaalaha Puntland.\nGudaha Puntland waxaa isasoo taraya kulamada iyo wadatashiyadda bulshadu degaanka ay ka yeelanayso heshiisyada ay maamul-goboleedka Puntland gacanta ugu galinayso ilaha dhaqaalaha gobolka ganacsato u dhalatay Imaaraadka Carbabta.\nSidoo kale, Golaha Wakiilada Puntland ayaa su’aalo ka keenay heshiisyada aan la soo marsiin golaha oo ay maamulku la galayo shirkadaha shisheeyaha, islamarkaasna lala dhinac marayo dowladda federalka Soomaaliya, iyo xiriirka sii xumaanaya ee ka dhaxeeya hoggaanka Puntland iyo dowladda dhexe.\nArrin ugub ah ma’ahan, in khilaaf soo kala dhex galo Gudoomiyaha Golaha Wakiiladda Puntland iyo Madaxtooyadda maamul-goboleedka Puntland. Waxaa khilaaf hore ku baxay Mudane Saciid Xassan Shire oo ahaa Gudoomiyihii Golahaas xilligii Mudane Cabdiweli Maxamed Cali (Gaas) uu hoggaanka Puntland hayay, kadib markii la isku qabtay arrimo dhowr ah oo ay ku jirto kormeerka, iyo islaxisaabtanka Golaha Wakiiladda ku samaynayo hay’adaha maamulka, taas oo Mudane Cabdiweli Gaas ka biyo diiday. Falcelinta Mudane Cabdiweli Gaas waxay keentay in Golaha Wakiiladda Puntland uu noqodo mid fadhiid ah, waxii ka dambeeyey iscasilaadii Mudane Saciid Xassan Shire.\nHalkii uu Mudane Saciid Cabdullahi Deni, dhagaysan lahaa guuxa iyo dareenka shacabka, islamarkaasna uu tixgelin lahaa dhawaaqa ka soo yeeraya Golaha Wakiilada Puntland, waxuu qaaday talaabooyin aan xal u noqon karin dhibka jira, sida (B) Xarig lagula kaco waxgaradka bulshada; (T) In la joojiyo kulamada dadweynaha; iyo (J) In la qalqaaliyo mooshin xil-kaqaadis ah, kuna wajahan Gudoomiyaha Golaha Wakiiladda Puntland.\nInkastoo maamulka Puntland horumar ka sameeyey adeegyada bulshada marka la barbardhigo maamulada kale ee dalka ka jira, misna “inta lagu dhaqmayo saamiqaybsiga ku salaysan beelaha dhanka qabashada xilalka, waxaa adkaanaysa in la helo maamul ogol isla-xisaabtan, kana jawaaba baahiyaha dadku qabaan, islamarkaasna dhowra cadaaladda iyo xuquuqda aadanaha” sidaas waxaa yiri Cigaal yare oo falanqeeye siyaasada gobolka.\nWaxaan shaki ku jirin, wadashaqeen la’aanta maamulka Puntland iyo dowladda dhexe inay labada dhinac uga lumayaan waqti badan oo loogu adeegi lahaa shacabka, islamarkaasna waxyeelo ku keeni karta shacabka.\nWaxaa mar mugdi galay mustaqbalka arday badan oo soo dhammaystay waxbarashadooda dugsiga sare ee gobolka, kadib markii Wasaarada Waxbarashada Soomaaliya aqoonsan weyday natiijada imtixaanada shahaadiga 2018/2019 ee Puntland. Wasaarada Waxbarashada waxay go’aankeeda sal uga dhigtay, diidmada maamul-goboleedka Puntland imtixaanka midaysan ee Soomaaliya. Balse, goordambe la xaliyey mushkiladii, kadib markii xildhibaanada laga soo doorto maamul-goboleedka Puntland iyo Wasaarada Waxbarashada Soomaaliya ay wadahadal ka yeesheen.\nDhanka kale, maamulada dalka qaarkood, ayaa marar kala duwan ku dhawaaqay go’aano ay madaxadda dowladda dhexe kaga mamnuucayaan deegaanada ay ka arrimiyaan, taas oo baalmarsan dastuurka iyo sharciyadda dalka u yaal.\nMadaxda maamul goboleedyadda waxay alaaba yaraystaan awooda dowladda dhexe. Tallaabadda ay ku carqaladeysay xukuumadda caleemosaarka Mudane Axmed Madoobe waxay astaan u tahay in Madaxweyne Farmaajo doonayo inuu meesha ka saaro dabacsanaantii ay madaxddii ka horeysay kula dhaqmi jireen madaxada maamul goboleedyadda ee isbarbaryaaca ahayd.\nWaxii ka dambeeyay dowladdii lagu soo dhisay Carta, maamulka Puntland marnaba xiriir wanaagsan ma dhexmarin madaxddii dowladda Federalka Soomaaliya, marka laga reebo Madaxweyne Cabdullahi Yuusuf Axmed, oo ay Puntland la garab taagneed taageero dhan walba ah.\nHaddaba, dad badan ayaa isweydiinaya maxuu Madaxweyne Cabdullahi Yuusuf ku kasbaday taageerada Puntland oo u diiday Madaxweyneyaasha kale?\nTalaabo kalsooni dhisid ah waxaa qaaday Madaxweyne Farmaajo, kadib markii uu Puntland u diray wafdi wasiiro ah, si ay maamulkaas ugala soo xaajoodaan waxa ay tabanayaan.\nMadaxa wafdiga Danjire Axmed Ciise Cawad wuxuu warbaahinta ku yiri “way naga aqbaleen fariinti aynu sidnay, ee ahayd in la dhammeeyo khilaafka.” Balse Mudane Cawad waxuu xusay in doorashaddii Jubbaland lagu kala aragti duwanaa, isagoo caddeeyey in mowqifka dowladda ee ku aadan doorashada Jubbaland waxba iska bedelin.\nFalanqeeyaasha siyaasadda gobolka waxay rumeysan yihiin faragelinta Imaaraadka inay fogaynayso inuu xiriir wanaagsan dhexmaro: (1) Madaxda Maamul-goboleedka Puntland iyo Dowladda dhexe; iyo (2) Madaxda Maamulka Puntland iyo shacabka Puntland, sida faragelinta Kenya ay u fogaysay xal u helida arrimaha Jubbaland.\nWaxaa hubaal ah, talaabooyinka maamulku qaadayo ee baalmarsan dastuurka iyo xeerarka dalka u yaal si loo aamusiyo codka shacabka Puntland inay ka dhalan karto dhibaato xalkeeda meel fog laga raadiyo. Sidoo kale, waxgaradka Puntland waa inay dhanka sharciga u maraan xalinta khilaafka kala dhaxeeya maamulka.\nSida ay taariikhda ina barayso, cadaadis iyo caburin maamuladda kula kacaan shacabkooda waxaa ka dhasha burburin nidaam, fowdo, iyo inaysan cidina guul la hoyan.\nPrevious articleMadasha Xisbiyadda Ma Guul Siyaasadeedbaa Mise Silcin Shacbi\nNext articleKuraygii Qeydka Guntanaa Qabkana Huwanaa!


Riyadii Macaaneed!! By Cabdicasiis M. Shidane. | Laashin iyo Hal-abuur\nRiyadii Macaaneed!! By Cabdicasiis M. Shidane.\nWaxaan soo galay aqalkii yaraay ee aan dagnaay, kuna yaallay xaafadda dadka soboolka ah la dajiyo, aniga oo lugaha qaadi la’ daal iyo tabar la’aan awgeed. Qolka jiifku wuu is ku dhex yaacsanaay, ur iyo shirifka doobnimada ayaa doc kasta ka soo baxaysay. Tabar ayaan iska raadiyay, waan tafa xeytay, sirwaal daba gaab ah ayaan is ku boobbay, si aan u nidaamiyo qolka iyo sariirta, oo ahayd sidii aan saakay aroortii uga kacay. Mar kasta oo aan daal iyo madax wareer dareemo xabbad sigaar ah ayaan shitaa, muusig cod xooggan watana waan daartay, soddan daqiiqo gudaheeda ayaan ku habeeyay qolkii, waxaan dareemayay awood ruuxaaniya oo aan waligay dareemin, tas oo ii suurta galisay in aan wax kasta kala nidaamiyo, duul kale ayaa i garab siinaayay, baahi ayaan dareemay, oo calooshii wey faaruqday, afkiina waa i angagay. Raashiin aan laba maalin ka hor karsaday ayaan qandacsaday, si aan u cuno, nasiib xumo dabkii ayaan ku illoobay, halkaas ayuu ku baaba’ay raashiinkiina. Musqusha ayaan galay si aan is kugu diyaariyo kulanka aan caawa la leeyahay gabadha rogtay qalbigayga, indha sarcaadkana igu ridday, qubeys buuxa ayaan is ku boobsiiyay, tintiina waxaan marsaday saliid, cirradii yarayd ee madaxa iiga jirtana waan tifay, si aan is kugu muujiyo in aan ahay wiil balaayo ka dhacaday, kulanku waa caawa sacaaddu marka ey tahay 10 habeennimo, waa xilliga ey farda baxaan dadka nolasha u diyaarka ah.\nLabis aan waligay gashan ayaan is ku taaggay, qayb labiskayga ka mid ah waxaan ka soo tabal caaraystay mid wadaygayah. Gabadha aan la ballansanahay waa gabar aad u dhisan aqoon iyo abuurisba, waa gabar dheer, midab maariinna leh, indha kulucsan sida Xuurur-Cayntii la sheegaayay, aad u dhex yar, waxad u mooddaa in gacanta lagu farsameeyay, midabka bishimaheedu waa sida shukulaatada, balse markaan waxa ey soo marisay wax cas. Labiska iyo baroorsada ey wadato waa nuuca loo yaqaan “Dolje Gabbana”. Waxey ballanteennu tahay in aan is kugu imaanno maqaayad ku taalla dhex bartamaha magaalada, casuumaadda gabadha ayaa qabta caawa, sida hishiiskuba ahaay. Bartii ballanta ayaan is kugu tagnay, iyadoo qof kasta uu ilaallinayo ballanta. Salaan iyo is gacan qaad iyo dhabanno is ka shumin ayaan is weydaarsannay, runtii carafta iyo udcoonka ka soo haaddaayay waan la ashqaraaray.\nSalaan iyo is nabadeysi kadib, waxay la soo baxday sigaar aan nuuciisa horay u arkin, “Ku soo dhawaaw” ayey igu tiri, waxaan si dabacsan oo xishood ku dheehanyahay ku iri “Mahadsanid ma cabbo”, aniga oo cabba ayaan i ska qariyay, intay dhoolla caddeysay ayey igu tiri “Haddana ha cabbin”. Wax yar kadib, waxaa na soo ag istaaggay adeeggihii maqaayadda, “Maxaad cunaysiin ama cabbaysiin” ayuu nagu yiri. Runtii ahaantii waxaan la fajacsanaay quruxda iyo jalaqsanaanta gabadha, wax aan doortaba waan garaan waayey, gabadhii ayaan ku iri “Waxaad rabto noo dalab, caawa adiga ayaan kuu daayay hawshee”. Waxay dalabtay raashiin aan magacyadooda garanayn iyo hilbo fara badan, waxaan u sheegay in aan hilibka oo dhan cunun, waa la iga aqbalay codsigaas, waana la ii qaddariyay.\nMiiskii waxaa lagu soo cammiray raashiin iyo sharaab nuuc kasta ah, kuwa qabow iyo kuwa kulkululba, bakeeriyadii ayaan isku dhufannay, si aan is kugu hambalyeyno sharaabka macaan ee aan dhamayno, waa markii iigu horreysay oo aan gabar la baxo, siiba mid iiga fara dhuudhuuban dhinac waliba, dhulkii ayaa ila wareegay, oo waxaan u sharaabay sida wax horay u harraadsanaay, waxaan dareemay in aan qadkii cagaarnay ka baxay, balse gabadhu wey i dareensaneed oo meel hawo leh ayey i gaysay, cusbo iyo liin dhanaanna waa la i siiyay, halkaas ayaan ka billaawnay in aan hadalno, qayla dhaaminno, wax kasta oo maskaxdeenna ku soo dhacana sheegno, iyadu wey iga adkaysi badnayd, ninka liita waa aniga, sharaab iyo cunto caweys dheer kadib, waxaan qaadannay baabuurkii ey wadatay, oo ahaay nuuca BMW-da, meel aan u soconna ma aqaanno, balse waxaan ku jiraa gacan la hubo, gacan aan u bukay in ey i taabato, gacan aan muddo raadinaayay in ey i salaaxdo.\nHabeenkaas wax kasta oo naftaydu rabtay ayaan sameeyay, waxaan u daaqay sida sac beer lagu sii daayey, saxiibtey wax kasta wey ku soo tala gashay, mana ku dhib qabin waxii na dhex maray, mar waaggii baryi rabo ayaan waxaan ka war helay aniga oo dhambacaad u dhex jiifa sariirtaydii yarayd, waan soo boodday, waan acuudubilleystay, candhuuf ayaan midig iyo bidix u tufay, si aan sheydaanka is kaga naaro, waxii aan xalay oo dhan falkinaayay waxay ahaayeen mala-awal iyo riyo, macaan iyo qaraar waxa ey ahaydba. W/Q: Cabdicasiis Maxamed Shidane